Бугун ким билан суҳбатлашманг, қўлга киритилган барча ютуқлар замирида давлатимиз раҳбарининг узоқни ўйлаб амалга ошираётган сиёсати, шунга камарбаста бўлган халқимиз меҳнати мужассамлигини эътироф этмоқда.\nУлар тинчлик, осойишталик барқарор бўлган мамлакатда истиқомат қилаётганидан, шу азиз Ватанда орзулари рўёбга чиқаётганидан шукроналик ҳисси билан яшамоқда.\nДарҳақиқат, мамлакатимиз ўтган аср охирида кескин ижтимоий муаммолар гирдобига тушиб қолган, аҳолининг ҳаёт даражаси бўйича собиқ Иттифоқда энг охирги ўринлардан бирини эгаллаган қолоқ аграр республикадан бугунги кунда саноати тез суръатлар билан ўсиб, иқтисодий қудрати ва салоҳияти юксалиб бораётган замонавий давлатга айланди. Буни одамларимиз ўз турмушида кўриб-билиб турибди. Зотан, Юртбошимизнинг байрам табригида алоҳида қайд этилганидек, мустақил тараққиёт йилларида мамлакатимиз иқтисодиёти тахминан 5 карра, жон бошига даромадлар эса 8,7 баробар кўпайди.\nБу ўз-ўзидан бўлаётгани йўқ, албатта. Мустақилликнинг илк йилларидан бошлаб бозор иқтисодиётига босқичма-босқич ўтишга асосланган тараққиёт стратегияси ҳаётга татбиқ этилди. “Янги уй қурмасдан туриб, эскисини бузманг” деган ҳикматли ибора асосида иқтисодиётимиз тубдан ислоҳ этилди, диверсификация қилинди. Бунинг учун зарур барча ташкилий-ҳуқуқий шарт-шароитлар яратилди. Шу асосда бор куч-ғайрат мамлакатимизда ишбилармонлик муҳитини ҳар томонлама самарали қарор топтириш, одамлар онги, ҳаёт тарзини ўзгартириш, фаровонлаштиришга йўналтирилди.\nИқтисодиётга бозор муносабатларини изчил жорий қилишда кичик бизнес ва хусусий тадбиркорликка катта урғу берилгани ички ҳамда ташқи бозорга сифатли, рақобатдош маҳсулотлар етказиб бериш салоҳиятини ошириб, юртимизнинг иқтисодий мустақиллигини мустаҳкамлашнинг муҳим омили бўлди. Зотан, кичик бизнес ва хусусий тадбиркорлик субъектлари иқтисодиётнинг турли инжиқликларига тез мослаша оладиган, аҳоли бандлиги ва турмуш даражасини юксалтиришнинг ишончли манбаларидан бири ҳисобланади.\nШубҳасиз, ҳар қандай соҳа қатори тадбиркорлик ривожи ҳам унинг пойдевори қанчалик мустаҳкамлигига боғлиқ. Бу йўлда Конституциямизда мулкий муносабатларга оид нормалар мустаҳкамлаб қўйилди. Шу асосда қатор қонунлар амалиётга жорий этилди. Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси асосида “Тадбиркорлик фаолияти эркинлигининг кафолатлари тўғрисида”ги, “Оилавий тадбиркорлик тўғрисида”ги ва бошқа қонунлар, Президентимизнинг қатор фармон ва қарорлари қабул қилингани кичик бизнес ва хусусий тадбиркорликни иқтисодиётимизнинг ҳал қилувчи кучига айлантириш имконини берди. Мазкур янгиликлар шарофати билан тадбиркорларга дунё тажрибасида деярли учрамайдиган солиқ имтиёзлари, кредит олишда енгилликлар тақдим этилди. Қулай инвестициявий муҳит яратилди. Ўзбек мулкдорларининг дунёга чиқишига кенг йўл очилди, ахборот-коммуникация технологиялари изчил равнақ топтирилиб, ишбилармонларга кўплаб интерактив хизматлар таклиф этилмоқда.\nПировардида 2000 йилда кичик ва ўрта бизнеснинг мамлакатимиз ЯИМ улушидаги ҳажми 31 фоизни ташкил этган бўлса, 2013 йил якунига келиб, бу кўрсаткич 55,8 фоизга етди. Қолаверса, бугунги кунда иш билан банд аҳолининг 75 фоизидан зиёди тадбиркорлик соҳасида фаолият кўрсатаяпти.\nМамлакатларнинг ривожланиш тенденцияларига баҳо беришда, биринчи ўринда, аҳолининг турмуш шароити ва даромадлари муттасил ўсиб бориши, жамиятда ресурсларнинг адолатли тақсимланишига катта эътибор қаратилади. Шу маънода олганда, биз юртимизда амалга оширилаётган ижтимоий сиёсат аҳоли ҳаёт даражаси ва сифатини юксалтираётганидан қалбимизда фахру ғурур ҳиссини туямиз.\nРеспубликамизда эса аҳолининг даромадлари муттасил ошиб бориши эвазига ҳамюртларимиз харид ва истеъмол қобилияти ҳам ортмоқда, мамлакатимиз ялпи ички маҳсулоти ҳажми кенгаймоқда. Буни яқинда Жаҳон банки томонидан эълон қилинган иқтисодий ривожланиш даражаси бўйича мамлакатларнинг янги рейтинги ҳам тасдиқлайди. Унга кўра, Ўзбекистон миллий валюта харид қобилияти паритетига асосан ҳисоблаб чиқилган ялпи ички маҳсулот ҳажми бўйича дунёнинг 190 давлати орасида 66-ўринни эгаллади. Ваҳолонки, 2010 йилда Ўзбекистон ушбу кўрсаткич бўйича 72-ўринда қайд этилган эди.\nАҳоли турмуш фаровонлигининг яна бир кўрсаткичи одамларнинг харид қобилияти ўсиб, турмуш шарт-шароитлари тобора яхшиланиб бораётганидир. Шуни қувонч билан айтиш мумкинки, аҳолининг юртимизда ишлаб чиқарилган енгил автомобиллар билан таъминланиш даражаси йилдан-йилга ортмоқда. Агар 2000 йилда ҳар\n100 оилага ўртача 20 та енгил автомобиль тўғри келган бўлса, бугунги кунда бу рақам 41,4 тага етган. Оилаларнинг 11 фоиздан ортиғи иккитадан енгил автомобилга эга. Бу ютуқлар, марралар ниманинг эвазига? Шак-шубҳасиз, мустақилликнинг, истиқлол йилларида амалга оширилган ислоҳотларнинг, “ўзбек модели”нинг ҳаётий самарасидир.\nБундан йигирма йиллар олдин булар ҳақида орзу қилиш мушкул ва қийин эди. Қолаверса, ўтмиш ва бугунни тошу тарозига қўйиб фикр қилсак, “Биз кеча ким эдигу бугун ким бўлдик?” деган саволга жавоб топамиз. Озодлик, ободлик, бунёдкорлик, тинчлик-тотувлик ҳукм сурган юртимиздан фахр-ифтихор туямиз.\nХулоса ўрнида айтганда, Ўзбекистон тизимли, босқичма-босқич тарзда собит қадамлар билан ўз тараққиёт йўлидан олға кетмоқда. Буларнинг барчаси мамлакатимизнинг ривожланган демократик давлатлар қаторидан ўрин олиши, одамлар турмуш сифатини янада оширишга қаратилгани билан ниҳоятда муҳимдир.


Темирйўлчилар археологларга тарихий обидаларга шикаст етказмайдиган техникаларни топширди - Халқ сўзи\n16:03 27 Август 2019 Жамият\nЎзбекистон Республикаси Президенти Шавкат Мирзиёев жорий йилнинг февраль ойида Наманган вилоятига қилган ташрифида Тўрақўрғон туманидаги Ахсикент археологик ёдгорлик мажмуасида амалга оширилган ишлар билан танишган. Ташриф давомида Ўзбекистон Фанлар академияси Й.Ғуломов номидаги Археологик тадқиқотлар институтини махсус техника ва автомобиль билан таъминлаш бўйича топшириқ берилган эди.\nКуни кеча “Ўзбекистон темир йўллари” АЖга қарашли “UzXCMG ” МЧЖ Ўзбекистон – Хитой қўшма корхонасида ишлаб чиқарилган қазиш ишлари учун қулай, мини-экскаватор ва 2 та “Дамас” русумли автомобили институт ходимларига топширилди. Тадбирда институти профессорлари, ёш темирйўлчилар, ОАВ ходимлари иштирок этишди. ,Бу ҳақда жамиятнинг Ахборот-таҳлилий медиа маркази хабар берди\n– Ушбу мини-кскаватор археологик қазишма ишлари учун жудаям қулай ҳисобланади, – дейди тарих фанлари доктори, профессор Абдулҳамид Анорбоев. – Чунки, тарихий обидаларда оғир техникаларнинг ҳаракатланиши унга шикаст етказиши мумкин. Шу боис тўлиқ оғирлиги 1,2 тонна бўлган мўъжазгина экскаваторни танладик. Махсус техникадан Ахсикент археологик ёдгорлик мажмуасидаги қазишмалардан унумли фойдаланамиз. Тақдим этилган автомобиллар\nҳам янги тарихий обидаларни излаб топиш ва илмий изланиш йўлида биз учун муносиб туҳфа бўлди.\nМаълумот учун: Ахсикент – Фарғона водийсидаги энг катта археологик ёдгорлик ҳисобланади. Шаҳар эрамиздан аввалги III асрда ташкил топган бўлиб, 1621 йилги зилзилада вайронага айланган. Ушбу шаҳар қадимги Фарғона давлатининг пойтахти, сиёсий, маданий, иқтисодий маркази ҳамда Буюк ипак йўлининг асосий кентларидан бири бўлган.\nМажмуа майдонининг 60 гектарга яқин қисми сақланиб қолган. Ер ости сув иншоотининг мавжудлиги ва шаҳар мудофаа учун қулай географик ҳудудда жойлашгани Ахсикент шаҳарсозлигидаги ўзига хос жиҳатлар ҳисобланади.


15:48 / 17.03.2016\n«Арсенал» жамоаси Арсен Венгер «Барселона» жамоасига қарши ЕЧЛнинг нимчорак финалида 2 учрашув (1:3, 0:2) натижасида лондонликлар турнирни тарк этгач, ўз жамоаси ҳар сафар гуруҳ босқичидан кейиноқ жуда кучли рақибга рўбару келишини эслаб ўтди.\n«Биз ЕЧЛдаги иштирокимизнинг кейинги 6 йилида ҳар сафар турнир якунида чемпион бўладиган жамоадан енгилмоқдамиз. Фақат ўтган йилги рақиб «Монако» бундан мустасно. Бошқа пайтлар эса фақат «Барселона» ёки «Бавария»га нимчорак финалдаёқ дуч келиб, енгилмоқдамиз.\nКаталонияликлар жамоасининг ўйини сифати ва жозибадорлигига тан бермай илож йўқ. Айниқса, Месси. У 90 дақиқа давомида тўп билан муомала қилишда бирон марта хатога йўл қўймади. Унинг ҳаракатларидан ҳайратга тушиш мумкин. Бу ҳақиқий санъат! Унинг ҳаракатларидан биз азият чеккан бўлсакда, бутун дунёдаги мухлислар учун бу мўъжизавий ҳаракатлар бўлди.\nУмуман олганда бу ажойиб футбол оқшоми бўлди. Асосийси бу ўйиндан қандай хулосалар чиқаришимиздир», – дейди Венгер.


Имом Ибн Касир\nИсм-насаби: Абу Маъбад Абдуллоҳ ибн Касир ибн Амр ибн Абдуллоҳ ибн Зодон ибн Феруз ибн Ҳурмуз ад-Дорий. Баъзилар у кишини Бану Абдуддорга нисбат бериб «ад-Дорий» дейилган деса, бошқалар аттор бўлгани учун шундай лақаб олган, чунки араблар Баҳрайндаги хушбўйликлар келтириладиган жой – Доринга нисбат бериб, атторни «дорий» дейишарди, дейди. Доринни Ҳинд шаҳарларидан бири деганлар ҳам бор.\nТаваллуди ва вафоти: Имом Абдуллоҳ ибн Касир Маккаи Мукаррамада 45/665 йилда таваллуд топган, 120/738 санада вафот этган. Суфён ибн Уяйна: «Бир юз йигирманчи йилда Ибн Касир ад-Дорийнинг жанозасида қатнашганман», – деган.\nМаноқиблари: Абдуллоҳ ибн Касир раҳматуллоҳи алайҳ келиб чиқиши Кисро ҳабашларни қувиб чиқариш учун Санъога юборган форслардан эди. Саҳобаи киромлардан Абу Айюб Ансорий, Анас ибн Молик, Абдуллоҳ ибн Зубайр, Мужоҳид ибн Жубайр ҳамда Абдуллоҳ ибн Аббоснинг мавлоси Дирбос розияллоҳу анҳумни кўрган. Бинобарин, улуғ тобеинлардан ҳисобланади. Имом Ибн Касир раҳматуллоҳи алайҳ баланд бўйли, тўқ буғдойранг, кўзи мовийга мойил, соч-соқоли оқарган, ҳайбатли киши эди. Соч-соқолини ҳино билан бўяб ҳам турарди. Сўзамол, ҳозиржавоб, фасоҳат ва балоғатли, виқорли, оғир-босиқ инсон эди. Ибн Ваҳбон айтади: «Ибн Касир ўзини жуда ҳам қуйи тутадиган одам эди. Тенгдошларига тавозеъли, камбағалларни ҳурматлар, дунёдорларга юз бурмас, дарс беришда аввал келгандан бошлаб берар эди». Имом Ибн Касирнинг устози, Қуръон уламоларининг пешқадамларидан буюк аллома Мужоҳид ибн Жабр раҳматуллоҳи алайҳ: «Менга ўқиб берганларнинг ичида Ибн Касир кабисини кўрмадим», – дер эди. У ҳаётлигидаёқ Ибн Касирни Қуръон таълимига ўтказган, ўзининг ўринбосари қилиб олган эди.\nИмом Ибн Касир раҳматуллоҳи алайҳ Маккаи Мукаррамада қози ҳамда қироат борасида барчанинг устози бўлган. Ўз даврида бирор киши унга тенг кела олган эмас. Ибн Мужоҳид айтади: «Абдуллоҳ ибн Касир ҳаётининг охиригача Маккада қироат борасида ҳамма эътироф этган имом бўлиб қолди». Баъзилар Ибн Касир раҳматуллоҳи алайҳ бир муддат Ироқда ҳам турган, кейин Маккага қайтиб, ўша ерда вафот этган, дейишади.\nАсмаъий айтади: «Абу Амр ибн Алодан «Ибн Касирга ҳам ўқиб берганмисиз?» деб сўрадим. У: «Ҳа, Мужоҳидда хатм қилгандан кейин Ибн Касирда хатм қилганман. Ибн Касир араб тилида Мужоҳиддан ҳам билимдон эди», – деди. Ибн Маин: «У «сиқа» – ишончлидир», деган.\nУстозлари: Абдуллоҳ ибн Соиб ал-Махзумий, Мужоҳид, Дирбос – Аллоҳ ҳаммаларидан рози бўлсин. Шунингдек, Абдуллоҳ ибн Зубайр, Абдурраҳмон ибн Мутъим ва Умар ибн Абдулазиздан ҳадис ривоят қилган.\nШогирдлари: Абдуллоҳ ибн Касир раҳматуллоҳи алайҳнинг қироатини жуда кўпчилик, жумладан, Исмоил ибн Абдуллоҳ ал-Қист, Исмоил ибн Муслим, Ҳаммод ибн Салама, Халил ибн Аҳмад, Шибл ибн Иёд, Абу Амр ибн Ало, Сулаймон ибн Муғира, Абдулмалик ибн Журайж, Ибн Абу Мулайка. Абдуллоҳ ибн Касирдан Айюб ас-Сахтиёний, Ибн Журайж, Жарир ибн Ҳозим, Ҳусайн ибн Воқид, Абдуллоҳ ибн Абу Нажиҳ, Ҳаммод ибн Салама, Қурра ибн Холид, Ҳорис ибн Қудома ва кўплаб илм аҳли ҳадис ривоят қилган.\nСанади: Абдуллоҳ ибн Касир раҳматуллоҳи алайҳ қироатни Абдуллоҳ ибн Соиб, Мужоҳид ибн Жубайр ал-Маккий ҳамда Абдуллоҳ ибн Аббоснинг мавлоси Дирбос раҳматуллоҳи алайҳимдан арз йўли билан олган. Абдуллоҳ ибн Соиб Убай ибн Каъб ва Умар ибн Хаттоб розияллоҳу анҳумода ўқиган. Дирбос раҳматуллоҳи алайҳ эса Абдуллоҳ ибн Аббос розияллоҳу анҳуда, у киши Убай ибн Каъб ва Зайд ибн Собит розияллоҳу анҳумода ўқиган. Убай ибн Каъб, Зайд ибн Собит ва Умар ибн Хаттоб розияллоҳу анҳум эса қироатни Расулуллоҳ соллаллоҳу алайҳи васалламдан олишган.\n1) Баззий: Аҳмад ибн Муҳаммад ибн Абдуллоҳ;\n2) Қунбул: Муҳаммад ибн Абдурраҳмон ибн Холид ал-Маккий.\nИсм-насаби: Абул Ҳасан Аҳмад ибн Муҳаммад ибн Абдуллоҳ ибн Қосим ибн Нофиъ ибн Абу Базза. Абу Баззанинг исми Башшор бўлиб, асли Ҳамадондан. Соиб ибн Абу Соибнинг қўлида Исломни қабул қилган эди. «Базза» дегани «шиддат, қаттиқлик» деган маънони билдиради. Имом Баззий мана шу бобосига нисбатан ал-Баззий лақабини олган.\nТаваллуди ва вафоти: Имом Баззий Маккаи Мукаррамада 170/786-787 санада таваллуд топган, 250/864 йили вафот этган. Ибн Касирнинг қироатини ривоят қилганлар орасида энг ёши каттаси Имом Баззий бўлади бўлганлар.\nМаноқиблари: Имом Баззий ўз даврида Маккаи Мукаррамада Қуръон таълими бўйича бош устоз бўлган. Масжидул-ҳаромда 40 йил муаззинлик ва имомлик қилган. Муҳаммад ибн Али ибн Сойиғ айтади: «Бизга Баззий айтиб берди: Мен Икрима ибн Сулаймоннинг шундай деганини эшитдим: Қуръонни Исмоил ибн Абдуллоҳ ибн Қустантинга ўқиб бердим. «Ваз‑зуҳа»га келганимда: «Ҳар бир суранинг охирида такбир айт. Чунки мен Абдуллоҳ ибн Касирга ўқиб берганман. «Ваз‑зуҳа»га келганимда «Хатм қилгунингча такбир айт», деган», – деди. Ибн Касир Мужоҳидга ўқиб берганини, Мужоҳид унга шуни буюрганини (у кишига) айтган. Мужоҳид эса Ибн Аббос розияллоҳу анҳуга ўқиб берганини, Ибн Аббос уни шунга буюрганини хабар қилган. Ибн Аббос розияллоҳу анҳу Убай ибн Каъб уни шунга буюрганини айтган. Убай ибн Каъб розияллоҳу анҳу эса Набий соллаллоҳу алайҳи васаллам уни шунга буюрганини хабар қилган».\nИмом Баззийнинг тенгдошларидан Абул-Ҳасан Аҳмад ал-Қаввос шогирди Қунбулни Баззийнинг ҳузурига юбориб, у ўқиётган учта ҳарфни ўқимасликни таъйинлади. Улардан бири «Иброҳим» сурасида келган وَمَا هُوَ بِمَيِّتٖ жумласидаги «маййит» сўзини «майт» ўқиш эди. «Бу бизнинг қироатимизда йўқ. «Маййит» сўзи ўлиб бўлган киши ҳақида келсагина, тахфиф қилинади – «майт» ўқилади. Ҳали ўлмаган ҳақида бўлса, шаддали бўлади», деб айт, дея таъкидлади Қунбулга. Қунбул айтади: «Келиб, уларни Баззийга айтдим. У: «Бўлди, қайтдим», – деди. Эртасига Баззий Қаввоснинг олдига келди ва: «Қунбул менга сенинг бу ҳарф (яъни «маййит» сўзи) ҳақидаги топшириғингни олиб борди. Аммо «маййит»дан ташқари яна иккита ҳарф айтди. Мен уларни қабул қилмадим. Менга Икрима ибн Сулаймон ўшандай ўқитган эди. Энди унинг сўзидан сенинг сўзингга қайтдим», – деди.\nСанади: Имом Баззий қироатни Икрима ибн Сулаймондан, у Исмоил ибн Абдуллоҳ ал-Қист ва Шибл ибн Аббоддан, улар Ибн Касирдан олишган. Абдуллоҳ ибн Касирнинг қироатини Баззийдан мутавотир даражасини берадиган ададда кўпчилик ривоят қилган, бироқ Баззий уларнинг энг машҳури ва энг пешқадами бўлган.\nШогирдлари: Имом Баззий раҳматуллоҳи алайҳдан қироатни жуда кўпчилик олган. Жумладан: Ҳасан ибн Ҳаббоб, Абу Рабиъа, Аҳмад ибн Фараҳ, Қунбул ва бошқалар.\nИсм-насаби: Абу Амр Муҳаммад ибн Абдурраҳмон ибн Холид ибн Муҳаммад ибн Саид ал-Махзумий ал-Маккий. «Қунбул» лақаби билан машҳур бўлган. Нима учун бу лақабни олгани ҳақида турлича фикрлар бор. Баъзилар «қунбуллар» деб айтиладиган сулоладан бўлгани учун деса, бошқалари танасидаги бир касаллик сабабли «қунбул» номли дорини кўп истеъмол қилганидан шу номни олган, дейишади.\nТаваллуди ва вафоти: Имом Қунбул Маккаи Мукаррамада 195/810 санада таваллуд топган, 291/903-904 йили вафот этган.\nМаноқиблари: Имом Қунбул қироатга моҳир ва олим эди. Ўз даврида Ҳижозда Қуръон ўқитиш бўйича бош устоз бўлган. Имом Қунбул Маккаи Мукаррамада шурта – полиция раҳбари эди. Чунки Ислом юртларида бундай масъулиятли лавозимларга фақат салоҳиятли, олим, фазилат ва яхшиликларни ўзида мужассамлаштирган қилган кишиларгина қўйилар эди. Зотан инсонларнинг ҳақ‑ҳуқуқларига доир вазифалардага ҳақпараст, тўғри иш кўрувчи, содиқ мусулмон кишиларни қўйилмаса, халққа жабр бўлиши турган гап. Шунинг учун ҳам Қунбул раҳматуллоҳи алайҳнинг фазилатлари, илм ва илмига амал қилиши эътиборидан ана шу вазифага қўйилган эди. Манбаларда зикр қилинишича, Имом Қунбул ёшлари улғайиб қолган чоғда, вафотларидан етти ёки ўн йил олдин Қуръон ўқитишни тўхтатган эканлар.\nСанади: Имом Қунбул Ибн Касирнинг қироатини ривоят қилганлар орасида энг улуғ ва ишончли кишилардан эди. Имом Баззийнинг Имом Қунбулдан аввал келтирилишнинг боиси шуки, Имом Баззийнинг санади олийроқдир. Имом Қунбул қироатни Аҳмад Баззий, Аҳмад ибн Муҳаммад ибн Авн ан-Наббол, Абул-Ҳасан Аҳмад ал-Қаввос, Исмоил ибн Шибл, Абул-ихрит Ваҳб ибн Ваззоҳ ва Маъруф ибн Мишкондан арз йўли билан олган, улар эса қироатни Ибн Касирдан олишган.\nШогирдлари: Имом Қунбулдан қироатни жуда кўпчилик олган. Абу Рабиъа Муҳаммад ибн Исҳоқ, Муҳаммад ибн Абдулазиз ибн Абдуллоҳ ибн Сабоҳ, «Ас-сабъа» (Етти қироат) китобининг муаллифи Аҳмад ибн Мусо ибн Мужоҳид, Ибн Шанбуз шулар жумласидандир.\nИмом Ибн Касирнинг қироатдаги манҳажидан намуна:\n1. «Тавба» сурасидан бошқа барча суралар бошида «басмала» айтилади.\n2. Ҳаракатли ҳарфдан олдин келган «жам мими»дан кейин «вав» сила қилинади.\n3. Муттасил мад «тавассут» – 4 ҳаракат билан, мунфасил мад «қаср» – 2 ҳаракат билан ўқилади.\n4. Бир калимада келган жуфт ҳамзанинг иккинчиси тасҳил қилинади, орага алиф киритилмайди.\n5. Икки калимада келган ҳаракатдош икки ҳамзани иккала ровий икки хил ўқийди: Баззий Қолун каби, Қунбул Варш каби. Аммо иккала ҳамзанинг ҳаракати бошқа-бошқа бўлса, Ибн Касирнинг қироатида иккинчиси алмаштирилади, худди Қолун ва Варшда бўлгани каби.\n6. Олдидан сукун, кетидан ҳаракатли ҳарф келган «ҳа» замирига, агар заммали бўлса, «вав», касрали бўла, «йа» сила қилинади: مِنۡهُۥ ءَايَٰت , فِيهِۦ هُدٗى .\n7. «Изофа ёси»дан кейин фатҳали қатъийя ҳамза ёки васлийя ҳамза келса, «йа» фатҳали ўқилади. Тафсилоти қироат китобларидан қаралади.\n8. Мусҳафларда «марбута та» ўрнига «мабсута та» билан ёзилган «та»ларда «ҳа» билан вақф қилинади.\n9. Айрим «зоида ё»лар ўқилади.


Очилбой Раматов: «Ёғочнинг бўшини қурт ейди. Бўш бўлманглар» » Ўзбекистон янгиликлари – Zamin.uz\nОчилбой Раматов: «Ёғочнинг бўшини қурт ейди. Бўш бўлманглар»\n13 июнь 2019, 15:32\nНурафшон шаҳрида вилоят фаоллари, масалага тааллуқли вазирлик ва идоралар раҳбарлари иштирокида Ўзбекистон Республикаси Бош вазирининг ўринбосари Очилбой Раматов раислигида йиғилиш бўлиб ўтди. Бу ҳақда «Халқ сўзи Online» хабар берди.\nЯнгиликлар » Жамият » Очилбой Раматов: «Ёғочнинг бўшини қурт ейди. Бўш бўлманглар»\n00:30 Очилбой Раматов: «Давлатимизнинг ривожланишига халал беришга ҳеч кимнинг ҳаққи йўқ!»


Уч нафар ниқоб тақиб олган шахс таъқиқланган Ҳизбут Таҳрир гуруҳининг байроғи остида видео ёзувда кўриниш бериб, бошқаларни қуролли жиҳодга чақирганлар. Қозоғистон расмийлари видеода чиққан шахсларни 2017 йил 28 ноябр куни ҳибсга олганларини айтмоқда. [YouTube]\nАЛМАТИ – Zakon.kz нашрининг хабар беришича, Алмати полицияси сешанба куни (28 ноябрда) ҳуқуқни муҳофаза қилиш органларига ҳужум қилишни ва аҳолига таҳдид қилишни режалаштиришда гумон қилинган бир гуруҳ қозоғистонликларни қўлга олган.\nҲибсга олинганларнинг умумий сони ҳақида хабар берилмаган.\nҲибсга олинганлар орасида фақатгина фамилиялари ва туғилган йиллари билан кўрсатилган – Жумагулов (1966 й.т.), Омиров (1970 й.т.) ва Абишев (1974 й.т.) каби гуруҳ раҳбарлари дея тахмин қилинган шахслар ҳам бор.\nУлар Қозоғистоннинг турли ерларидан келганлар, дея хабар берди Алмати полицияси матбуот котибаси Салтанат Азирбек.\nГуруҳ «Алмати шаҳрида жамоатчилик тартибини бузиш, аҳоли орасида қўрқувни ёйиш ва ҳуқуқни муҳофаза қилиш органларининг ишини чиппакка чиқаришга тайёргарлик кўрган», деди у.\nПолиция хабарига кўра, гумондорлар ўз қарашларига яқинроқ бўлган инсонлар орасида тарғибот олиб борганлар ва ҳуқуқни муҳофаза қилиш органлари ва бошқа давлат органлари ходимларига таҳдид қилишни режалаштирганлар. Улар аноним телефон қўнғироқларини амалга ошириб, ўзларининг нишонларидаги шахслар ва уларнинг оила аъзоларига таҳдид ёзилган хабарларни юборишни режалаштирганлар.\nГуруҳ «Қозоғистон ҳуқуқни муҳофаза қилиш органларидан чет элларда яшириниб юрган жиноятчилардан олинган йўриқномалар асосида ҳаракат қилган бўлиш» эҳтимолдан ҳоли эмас, деди Азирбек.\nПолицияга кўра, гуруҳ, шунингдек, қуролли жиҳодга чақирувчи тарғибот ва ташвиқот материаллари, ҳамда видео хабарни ҳам тайёрлаган.\nВидеоларнинг бирида гуруҳ аъзолари ниқоб тақиб, қурол кўтарган ҳолда таъқиқланган Ҳизбут Таҳрир гуруҳи байроғи остида кўриниш берган. Ушбу видео полиция уларни ҳибсга олишидан олдин мулоқот учун мўлжалланган мессенжерларнинг бирида пайдо бўлган.\nГумондорларнинг яшаш манзилларида олиб борилган қидирув ишлари давомида полиция ичида экстремистик видео материаллар бўлган турли хил электроник сақлаш қурилмалари ва китоб шаклидаги экстремистик адабиётларни қўлга туширган. Қўлга туширилган материаллар экспертизага юборилган.\nКейинчалик, мухбирлар қўлига видео лавҳа келиб тушиб, унда қандайдир инструктор бошқа инсонларни видео орқали одамларга мурожаат қилишга ўргатаётгани тасвирланган.\n«Мана шундай гапиринг – биз инсонлар номидан гапираяпмиз денг», деган инструктор. «Ишонтириш учун бетўхтов гапиринг. Дангал-дангал гапиринг».\n«Биз бу ҳукуматни ағдаришимиз керак», дейди видеода кўриниш берган инсонлардан бири. «Эй ҳуқуқни муҳофаза қилиш органлари ва жамоатчилик фаоллари, агар бизларни таъқиб қилишни бас қилмасангиз биз Аллоҳ йўлида сизларга қарши жиҳод эълон қилишга тайёрмиз».\nОнги тўлиқ шаклланмаган ёшларни нишонга олиш\nЖангариларнинг тажрибали тарғиботчилари яхши таълим олмаган ва онги тўлиқ шаклланишга улгурмаган ёшларни ўз томонларига оғдирадилар, дейди Миллий хавфсизлик қўмитасининг (МХҚ) Алмати шаҳридаги заҳирадаги ходими, полковник Арат Нарманбетов.\nБу каби ёлланган ёшлар «ҳудди террорчи гуруҳлар томонидан ўз мақсадлари йўлида моҳирона фойдаланиладиган ҳудкуш террорчилар кабидирлар», деди у Карвонсарой билан суҳбатда.\nУшбу видеолардаги «қаҳрамонларни» уларнинг заҳарли ахборотлари ҳатто интернетда тарқалиб улгурмасидан қўлга олишга муваффақ бўладиган ҳуқуқни муҳофаза қилиш органлари вакилларининг иши мақтовга сазовор, деди у.\nГумондорлар томонидан қилинган видео мурожаатда қозоқ тилининг танланиши расмийлар томонидан улар ушбу йўл билан ёшлар, камбағаллар ва оилаларини боқиш илинжида юрган қишлоқ аҳолисининг қўллаб-қувватлашига эришишга интилганлар деган тахмин олға сурилди.\nШаҳарларда яшовчи ва маълумоти олий бўлган инсонларга мурожаатларда эса рус тилидан фойдаланиш давом этилмоқда.\n«Бу йигитлар зомбилар – мисоли компьютердай, улар нима қилишга дастурланган бўлсалар ҳудди ўша ишларни бажарадилар», деди Карвонсарой билан суҳбатда Шимкентлик диний уламо Абдуллоҳ Баҳодир. «Қуролли жиҳодга чақирув динга алоқаси йўқ нарса. Бу шафқатсиз, қонга ташна сиёсатдан бошқаси эмас».\nҚозоғистон ҳукумати террорчиликка қарши кураш бўйича кенг кўламли ишларни амалга оширмоқда, деди у ва «хавфсизлик кучлари кўпинча ҳибсга олишлар ҳақида ва террорчилик ҳужумларини олдини олиш ҳақидаги маълумотларнинг барчасини ошкор қилолмайдилар», дея қўшимча қилди.\n«Кундан кунга шу нарса аёнлашиб бормоқдаки, Қозоғистонда чинакам кураш кетмоқда», деди у. «Видео эса террорчилар томонидан улар қўл қовуштириб ўтирмаганларини намоён қилишга уриниш бўлиши мумкин».\n[Ушбу хабарни Алматидан Ксениа Бондал тайёрлади.]


“Ҳеч нарса тугагани йўқ” | Interpress.uz\nБош саҳифаЯнгиликларЖаҳон"Ҳеч нарса тугагани йўқ"\n“Ҳеч нарса тугагани йўқ”\n16:40 | 15-07-2020\nCOVID-19 Австралияга яна “ҳужум” бошлади. Айниқса, қитъа-мамлакатнинг Мельбурн шаҳрида хавф жиддий тус олиб, бу ерда янги турдаги коронавирус билан суткалик зарарланиш кўрсаткичи бутун яшил қитъадагидан 10 марта ортиқни ташкил этмоқда.\nҚарийб 5 миллионлик шаҳар аҳолисига фақат энг зарар буюмлар ва озиқ-овқат маҳсулотларини харид қилиш учунгина кўчага чиқиш тартиби жорий этилди. Мазкур чеклов олти ҳафта давомида амалда бўлади.\nИлгари кўп қаватли уйларда яшовчи, коронавирус юқтириб олган 3 мингдан ортиқ мелбрунлик буткул карантинга олинган эди. Бундан ташқари, шаҳардаги меҳмонхоналарда хориждан келган меҳмонлар ҳам карантинда ушлаб турилган.\nБошқа мамлакатларда бир суткада ўн минглаб одамларда коронавирус инфекцияси аниқланаётган бир пайтда Австралияда бу кўрсаткич 200 нафар атрофида бўлиб турибди. Шундай бўлсада, ҳукумат ушбу ҳолатдан жиддий хавотирга тушган.\nБу борада Австралия Бош вазири: “Ҳеч нарса тугагани йўқ. Сиз бузаётган ҳар бир чеклов ёки амал қилмаётган тиббий тавсия кимнидир ҳаётига нуқта қўйиши мумкинлигини унутманг”, – деди.


← Огоҳлик: Хатарли “битим”нинг фош этилиши\nЯна бир ўзбек актрисаси турмушга чиқди →\nСирғали автомобиль бозоридаги нархлар\tPosted on November 7, 2016\tby birpiyolachoy Сирғали машина бозори бу дам олиш куни одамлар билан гавжум бўлди. Бозорда хорижий автомобиллар сони ошгани билан нархи ўша–ўша ўзгармай турибди. Нархлар ўзгармагани билан хориж уловлари биз учун қимматлашганини яхши тушуниб турибсиз, албатта. Кўпчилик миллий автомобилларимизнинг нархи бу бозор анча тушиб кетишини тахмин қилганди. Лекин бу қарашлар ўзини оқламади. Нархларнинг ўтган бозорникидан деярли фарқи йўқ, деб ёзади Carzone.uz.\nCAPTIVA III (ишлаб чиқарилган йили – 2013-14 й, юрган масофаси – 54 000 км) – 19 000 ш.б.\nMATIZ (ишлаб чиқарилган йили – 2010 й, юрган масофаси – 190 000 км) – 3 500 ш.б.\nBo'lishamiz:TwitterFacebookGoogleLike this:Like Loading...\tThis entry was posted in Uncategorized. Bookmark the permalink.\t← Огоҳлик: Хатарли “битим”нинг фош этилиши


Чимёнда қидирув-қутқарув ишлари олиб борилди\n10:12 / 20.08.2017\n2017 йилнинг 15 август куни соат 21:45 да Тошкент вилояти Фавқулодда вазиятлар бошқармаси Тез ҳаракат қилиш махсус отряди навбатчисига фуқаро В.А. телефон орқали мурожаат қилиб ёрдам сўради, деб хабар бермоқда ФВВ матбуот хизмати.\nМаълум бўлишича, фуқаролар В.А. ҳамда Й.А. Тошкент вилоятининг Бўстонлиқ туманига дам олиш учун келишади. Ҳеч қандай тоғ тайёргарлиги ва махсус анжомларсиз улар Чимён тоғига саёҳат қилиш учун чиқишади. Тоғда фуқаро Й.А. йиқилиб кетиб, ҳушидан кетади.\nТез ҳаракат қилиш махсус отряди қутқарувчилари зудлик билан қидирув ишларини бошлашади ҳамда шу куннинг ўзида соат 23:40да жабрланганларни тоғ чўққисида топишади.\nҚутқарувчилар жабрланган фуқарога биринчи тиббий ёрдам кўрсатиб, уларни яқиндаги аҳоли пунктига олиб тушиб шифокорларга топширишди.


Алиментчи аёл: «Ҳисобланг, қанча тўлашим керак?» » Ўзбекистон янгиликлари – Zamin.uz\n09 ноябрь 2019, 18:52\nЯнгиликлар » Жамият » Алиментчи аёл: «Ҳисобланг, қанча тўлашим керак?»\n21:00 Қарздор ота четга чиқиш ҳуқуқини тиклаш мақсадида 80 млн. сўм тўлади\n17:26 53 млн. сўм 2030 йилгача бўлган алимент пулларини тўлашга етарли бўлди


Замонавий савдо ёки бинар имкониятларидан фойдаланиб қандай пул топиш мумкин?\nНега замонавий трейдерлар (савдо билан шуғулланувчилар) бинар имкониятларидан фойдланишга ўтиб кетишди? 7Option платформаси ушбу саволларга жавоб топади ва Сизга бинар имкониятларидан фойдаланган ҳолда трейдерларнинг миграцияси қандай рўй беришини кўрсатишга тайёр.\nБинар имкониятларидан фойдаланган ҳолда қандай қилиб ғолиб бўлиш мумкин?\nТрейдерлар дунёнинг исталган мамлакатида классик биржадан воз кечиб, бинар имкониятларидан фойдаланган ҳолда, пул топиш жуда қулай эканини билади. Нега? Сабаби оддий. Улар бу ерда 10 секунд ва соатлар ёки кунлар оралиғидаги бирон вақтни танлаган ҳолда, экспирациянинг нархи ва вақти йўналишини белгилашади.\nБу эса ўз навбатида экспирация вақти ҳар бир келишувнинг тақдирини ҳал этишини англатади ва шу билан бирга, келишувлардан 80 фоизгача имконият тақдим этишини билдиради.\nБинар имкониятлари пайдо бўлгунга қадар қандай йўл тутилган?\nҲар бир савдолашмоқчи бўлган шахс ўзига ишончли бўлган брокер топиши ва махсус сайтларда активлар бўйича савдолашиши керак бўлган. Бунинг учун трейдер ҳисобини тўлдириши ва ўзига барча риск ҳамда мажбуриятларини олиши керак бўлган. Хусусан, у реал акциялар, нефть ва олтин сотиб олиш имкониятига эга бўлган. Шу билан бирга, классик бозорда ҳафта давомида 1-4 фоиз ўсиш билан фойда олиш учун яхшигина пулга эга бўлиш ҳам керак бўлган. Бунга тўғри хулоса қилиш учун тўланадиган (аслида бинар имконятларида сезилмайдиган) юқори комиссия пулларини қўшиш керак... Бундай ҳолатда трейдерлар кредит юки билан ҳисобланадиган маржинал савдога умид қилишлари мумкин. Классик бозорларда опционлар ва фьючерслар билан савдолашганда Сизнинг депозитингиз “margin call”ни илиб олган ҳолда, пасайиши мумкин. Одатда кредит юклари трейдерлар учун жуда ноқулайдир.\nКам риск қилиб кўпроқ фойда олиш мумкинми?\nЖавоб – чин кўнгилдан савдолашиш ва ҳар бир келишувдан 80 фоизгача фойда олиш имкониятини берувчи бинар имкониятидан фойдаланиш керак. Энг асосийси, бунда активлар сотиб олиш ва активларнинг тушиши ёки кўтарилишини кузатиб ўтириш шарт бўлмайди. Сиз ҳавотирланмайсиз. Сизнинг бинар ҳисобингиз активларнинг тушиши ёки кўтарилишига маълум бир башоратни қўя олади ва сиз ушбу профитдан роҳатлана оласиз. Ўзбекистонлик ва хорижлик трейдерлар аллақачон бу соҳада пул топиш осонроқ эканини тушиниб олишди. Муҳими бунда стратегиялар устида узоқ вақт бош қотирилмайди ва техник анализлар графиги устида ишлаб ўтирилмайди.\nҲаммаси жуда осон. Айнан шунинг учун бинар имкониятларидан фойдаланиб пул топаётганлар савдо платформасининг имкониятларидан фодалана олишмоқда. Трейдерлар опционларга ўтиб кетишмоқда ва буни иложи борича тезроқ амалга оширишмоқда.\nБинар опционларига қандай қилиб тўғри инвестиция киритса бўлади?\nШунчаки ҳисобни тўлдириб, савдони бошлаб юборса бўлади. Ҳар куни қисқа вақтга 100 тагача келишувларни очиб олинг ва ўзингизнинг ҳалол профитингизга эга бўлинг. Сўнгги сўровномалар шуни кўрсатмоқдаки, профессионал трейдерлар аллақачон шундай савдога ўтиб олишган ёки 100 фоизга бинар савдосини танлашган. Бу ўз навбатида уларга кўпроқ пул топиш имкониятини ва барча хавфларни ҳисобга олиш имкониятини бермоқда. Жумладан, улар асосан қисқа вақтларга келишувларни олишмоқда ва ушбу келишувларни янгиларини ишга солган ҳолда хавфдан асрашга ҳаракат қилишмоқда. Бундай риск-менежментлар классик бозорларга ўрганиб қолган кўплаб трейдерларга қўл келмоқда.\nЎзбекистон янгиликлари » Иқтисодиёт » Замонавий савдо ёки бинар имкониятларидан фойдаланиб қандай пул топиш мумкин?


Ўзбекистон фуқоролари Туркияда қонуний ишлашлари мумкин бўлади | Ўзбекистон ва жахон янгиликлари\nЎзбекистон фуқоролари Туркияда қонуний ишлашлари мумкин бўлади\nЎзбекистон 13 март 12:36 586\nЎзбекистон Туркияга белгиланган тартибда ўзбекистонлик меҳнат муҳожирларини юборишни бошлайди, деб хабар қилди Аsr.uz мухбири.\nБу ҳақда Ташқи меҳнат миграцияси масалалари агентлиги ва Туркиянинг «Тayga grup» компанияси ўртасида Ўзбекистон фуқароларини Туркия Республикасида иш билан таъминлашни ташкил этиш тўғрисида келишув имзоланди.\n«Tayga grup» 2006 йилдан буён Туркиянинг Анталия, Истанбул, Измир, Муғла, Денгизли ва Ғозиантеп шаҳарларида меҳмонхона бизнеси соҳасида фаолият юритиб келади. Шунингдек, мазкур компания хорижликларга ишлаш учун рухсатнома ва вақтинча турар-жойни расмийлаштиришда кўмаклашиш ҳамда хориждан келган талабаларга талабаларга малака ошириш билан боғлиқ масалаларда ёрдам кўрсатиш билан шуғулланади.\n«Туркиядаги меҳмонхоналарда хизмат кўрсатиш соҳаси ходимларига катта эҳтиёж бор. Компания билан ҳамкорлик қилувчи иш берувчилар рус ва инглиз тилларини биладиган ходимларни талаб қилишади. Сайёҳлик соҳаси мавсумий бўлганлиги учун ходимлар билан бир йилгача бўлган муддатга меҳнат шартномаси имзоланади», — деб таъкидлади турк компанияси вакили Маҳмуд Ёвуз Қалқон.\nТуркия компанияси хизматчи, идиш ювувчи, аниматор, ресепшн, офицант, бармен, швейцар, ошхона ишчиси, ошпаз лавозимларига ходимларни олмоқда. Ўртача ойлик ойига 430 долларни ташкил қилади, иш кунлари — душанбадан жума кунигача. Яшаш, овқатланиш ва Ўзбекистондан бориш ҳаражатларини турк компанияси томонидан тўланади.\nТуркияда ишламоқчи бўлганлар 2018 йил 14-17 март кунлари меҳнат миграцияси масалалари бўйича агентликка мурожаат қилишлари мумкин.


Диёрбек Бекжонов «Аристократлар» концертида қандай қийин вазиятлар бўлганини айтди - ShouBiz.uz\nИнтервью 15:10 | 12.2.22\nДиёрбек Бекжонов «Аристократлар» концертида қандай қийин вазиятлар бўлганини айтди\n«Шоу қилишни бошлаш керак», — дейди у\n«Аристократлар» жамоаси аъзоси, актёр, телебошловчи Диёрбек Бекжонов YouTube’даги «Intervyu Tv» лойиҳасига берган интервьюсида концерт дастурида қандай қийин вазиятлар бўлганини айтди.\nДиёрбек Бекжоновнинг сўзларига кўра, саҳнага тепадан тушиб келиш жараёни у учун қийин бўлган. Бироқ актёр шундай чиқишлар орқали концертни шоуга айлантириш кераклигини айтди. Концертга чиқишдан 1 кун олдин жамоа аъзоларига арқонда чиқишга рухсат берилмаган. Телебошловчи бу муаммони яхшилик билан ҳал қилинганини таъкидлади.\n«Ўша тепадан тушиб келдик. Биз ‘Аристократлар’ни бошидан шоу қилиб ўрганганмиз. Нимадирни ёқиб, сувларни тошириб ёки бошқа нимадир қилмасак, кўнгил жойига тушмайди. Шоу қилиш учун тепадан тушиб келадиган бўлдик. 5 та арқон бор эди. 3 тасини бошда жойдан олганмиз. Шунинг учун ранги бошқача бўлиб қолган.\nТепага чиқишнинг ўзи муаммо бўлди. Техник хавфсизлик сабаб рухсат берилмади. Лекин шоу қилишни, oддий нарсалардан секин қочишни бошлаш керак. Бизнинг чет давлатлардан ҳеч қандай кам жойимиз йўқ. Кейинроқ бу муаммони яхши томонга ҳал қилдик. Тепага чиқиш мумкинмаслигини концертдан 1 кун олдин айтилган. Биз вазиятни тушунтирганмиз ва пастроқда туришимизни айтганмиз. Тепага чиққанда, оёғингизда нарса туради. У оёқнинг оғирлиги ҳисобига оёқни уйиштириб қўяди. Оёқ уюшганда, мияга ёқмайдиган таъсир қилади. Шунга ўхшаш қийин вазиятлар бўлди», — дейди у.\nЭслатиб ўтамиз, аввалроқ Диёрбек Бекжонов одамларга «Тўй» саҳнаси ёққанини ва шу сабабли концерт айнан шундай номланганини айтганди.\nШунингдек, Алишер Узоқов «Аристократлар» жамоасининг саҳнадаги қилаётган иши профессионалликка тўғри келмаслигини таъкидлаганди.


04:17 23 Феврал 2020\n14:01 08.05.2019 Ҳавола олиш\nТОШКЕНТ, 8 май — Sputnik. Sputnik Ўзбекистон мухбири Дилшода Раҳматова "Ғалаба Диктанти" ўтказилган майдончада бўлиб, ўз таассуротлари билан ўртоқлашди.\nРоссотрудничество биноси томон йўл олар эканман, Ўзбекистон учун янгилик бўлган акцияда иштирок этишга шошилаётган ўнлаб кўнгиллилар қаторидан ўрин олдим.\n"Сиз ҳам "Диктант"да иштирок этасизми?”, – савол бердим ёнимда кетиб бораётган аёлга. У ғурур билан бош силкиди, сўнгра гўё мени огоҳлантирмоқчи бўлгандай, тезда сўради: “Вой, "Ғалаба диктанти” тест шаклида ўтказилишини биласизми?”\nМен "ҳа" дедим. Маълум бўлишича, суҳбатдошим диктант ёзма шаклда бўлади, деб ўйлаган экан, бироқ янги формат ҳам унга манзур бўлди - у саволларга жавобларни қисқа вақтда белгилаш мумкинлигидан хурсанд эди.\nТадбир юксак даражада ташкил қилинганди. Акцияда иштирок этиш учун ташриф буюрганларнинг барчаси бирма-бир рўйхатга олинди, уларнинг ҳар бирига махсус қора рангли гелли ручкалар тарқатилди. Акцияда иштирок этувчиларга шунингдек, Георгий тасмаси улашилди ва ташкилотчиларга ёрдамга келган волонтер қизлар фуқароларни махсус тайёрланган аудиторияларга кузатиб қўйишди.\nМен диктантни кузатмоқчи бўлган аудитория 25 кишига мўлжалланган. Биринчи бор ўтказилаётган акцияда эса жами 50 фуқаро иштирок этди. Диктант бошланишига ярим соатдан камроқ вақт қолган эди, ва бу дақиқалар хурсандчилик ва кўтаринки кайфиятда ўтди. Иштирокчилар бир-бирлари билан очиқ чеҳра билан суҳбатлашишар, акция ҳақидаги таассуротлари билан ўртоқлашишар эди. Иштирокчилар кайфиятидан улар "Ғалаба Диктанти" акциясида иштирок этаётганларидан чексиз фахрланаётганини, шу тариқа уруш қатнашчиларига ҳурмат бажо келтиришни ўзларини бурчи деб қабул қилганликларини пайқаш қийин эмас эди.\nАкцияга ким ташриф буюрди?\nДиктантда иштирок этаётган ёш аёллардан бири тадбирда турли ёшдаги иштирокчиларни кўриб, ҳайрон бўлганини айтди. “Мен мактаб ўқувчилари келишса керак, деб ўйлагандим. Лекин ҳатто катта ёшдаги аёллар ҳам иштирок этишга қарор қилишганини кўриб, ҳайратим ошди”, - деди у.\nРоппа-роса 14:00 да аудиторияга истарали, хушмуомала қиз кириб келди. У тўпланганларга диктант ёзиш тартиби ва ушбу "олижаноб" акциянинг илк бор ўтказилаётгани ҳақида сўзлади.\n“Бу акция яна бир бор тинчлик ҳаммамиз учун муҳим эканлигини кўрсатади. Барчамиз бирга эканмиз, хотира бор экан – энг эзгу ва муқаддас туйғу шудир”, - деб таъкидлади у.\nСўнгра иштирокчиларга Улуғ Ватан уруши тарихи тўғрисида 20 та саволлар берилган бланкалар тарқатилди. Табиийки, диктант вақтида гаджет ва турли мобил воситалардан фойдаланиш таъқиқланди.\nҒалабани қўлга киритиш учун белгиланган мезонлар оддий эди: кам вақт ичида кўпроқ тўғри жавобларни белгилаш лозим.\nДиктантдан сўнг қатнашчилар фикрига қизиқдим. Таъкидлашларича, саволлар унчалик қийин бўлмаган. Тошкентлик Елена "Ғалаба Диктанти" Улуғ Ватан урушининг асосий воқеаларини хотирада қайта тиклашга ёрдам берганини ва у ўзи учун янги маълумотларни билиб олганини айтди.\n“Ушбу акция аждодларимизнинг тинчлик учун жон фидо қилган вақтларни ёдга солади. Улар бизнинг ҳаётимиз ва келажагимиз учун қурбон бўлишган. Ахир Улуғ ватан уруши ва у ҳақдаги хотиралар кўп миллатли мамлакатимизда истиқомат қилаётган ҳар бир киши учун - бу муқаддас. Шунга ўхшаш акциялар ўтказилаётгани жуда тўғри”, - деди у.\nКелгуси йил Россотрудничество майдончалар сонини кўпайтиришни режалаштирмоқда, эҳтимол, мазкур акция мамлакатнинг бошқа регионларида ҳам ўтказилади.


“Шаҳрисабз пахта тозалаш” АЖ\n“Шаҳрисабз пахта тозалаш” акциядорлик жамияти акциядорларининг йиллик умумий йиғилиши 2019 йил 29 июнь куни ўтказилади. Умумий йиғилиш соат 11.00 да Қашқадарё вилояти, Шаҳрисабз шаҳри, Ипак йўли кўчаси, 110-уйда жойлашган “Шаҳрисабз пахта тозалаш” акциядорлик жамияти маъмурий биносининг мажлислар залида ўтказилади.\nЙиғилиш қатнашчиларини рўйхатга олиш соат 9.00да бошланади.\nЖамиятнинг расмий веб-сайти: www.shahrisabzpaxta.uz\n5. Жамият ижроия органи раҳбари Буриев Жамшид Абдижамилович билан тузилган меҳнат шартномасини бекор қилиш билан боғлиқ қарорни маъқуллаш.\n6. Жамият ижроия органи раҳбари билан тузилган меҳнат шартномасининг муддатини узайтиришни кўриб чиқиш.\n7. Жамиятнинг 2018 йил якунлари бўйича аудиторлик ташкилотларининг хулосаларини тасдиқлаш.\n8. Жамиятнинг 2018 йиллик ҳисоботини ва 2019 йил учун мўлжалланган бизнес режасини тасдиқлаш.\n9. Жамиятнинг 2018 йил якунлари бўйича молия-хўжалик фаолиятини текшириш якунларига кўра тафтиш комиссияси хулосасини эшитиш.\n10. Жамиятнинг эски йиллардан ҳамда 2018 йил якуни бўйича олинган соф фойдасини тақсимлаш.\n11. Жамият кузатув кенгаши аъзоларини сайлаш.\n12. Жамият тафтиш комиссияси аъзоларини сайлаш.\n13. Жамиятнинг янги ташкилий тузилмасини тасдиқлаш.\n14. 2018 йил молия-хўжалик фаолияти якуни бўйича аудиторлик текширувини, шу жумладан, Халқаро стандартларга мувофиқ тузилган молиявий ҳисоботларнинг Халқаро аудит стандартларга мувофиқ аудиторлик текширувини ўтказиш тўғрисида, аудиторлик ташкилотини ва унинг хизматларига тўланадиган ҳақнинг энг кўп миқдорини белгилаш.\n16. Жамиятнинг янги таҳрирдаги “Акциядорлар умумий йиғилиши тўғрисида”ги ва “Кузатув кенгаши тўғрисида”ги низомларини тасдиқлаш.\n19. Жамият томонидан 2018 йил давомида амалга оширилган ҳомийлик ва беғараз ёрдамларни тасдиқлаш ҳамда жамият харажатига олиб бориш.\n20. Қонунчиликда белгиланган даъво муддати ўтган жамиятнинг дебиторлик ва кредиторлик (шу жумладан дивидендлардан) қарздорликларини ҳисобдан чиқаришни кўриб чиқиш ҳамда бухгалтерия ҳужжатларига тегишли ёзувларни киритиш.\nЖамият акциядорларининг реестри шакллантириладиган сана – умумий йиғилишни ўтказиш тўғрисида хабардор қилиш учун акциядорлар реестри 2019 йил 7 июнь ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри 2019 йил 25 июнь ҳолатига шакллантирилади.\nАкциядорлар ўзлари билан шахсни тасдиқловчи ҳужжат-паспорт ҳамда уларнинг вакиллари Ўзбекистон Республикаси қонунчилигида белгиланган тартибда расмийлаштирилган ишончнома билан келишлари шарт (жисмоний шахслар учун нотариус томонидан тасдиқланган, юридик шахслар учун мазкур юридик шахс томонидан берилган).\nАкциядорлар акциядорларнинг йиллик умумий йиғилиши тўғрисидаги маълумотлар билан “Шахрисабз пахта тозалаш” акциядорлик жамияти маъмурий биносида танишишлари мумкин.


Азиза Абдурасулова: – TURONZAMIN\nSunday, July 11, 2010 TURONZAMIN 1.BOSH SAHIFA, Shu kunning gaplari, Uzbek Leave a comment\nАбдурасулова хоним шунингдек яна бир нодавлат ташкилоти – “Эътиқод Маҳкумлари Гилдияси”нинг собиқ ижроий директори ҳамдир.\nУ Қирғизистон қамоқхоналаридаги шароит ҳақида қатор ҳисоботларга муаллифлик қилган.\nАзиза Абдурасулова бир муддат Қирғизистон президентининг Инсон Ҳуқуқлари бўйича комиссияси раиси муовини вазифасини ҳам ижро этган.\nУ беш фарзанднинг онаси.\nАзиза Абдурасулова Би-би-си меҳмони сифатида саволларга жавоб берди.\nБи-би-си: Cаудия Арабистонидан Али Умар исмлли мухлисимиз йўллаган савол. Ҳурматли Азиза эже, Қирғизистондаги ҳодисаларни бетараф ва холис ёритиш қанчалар осон?\nАзиза Абдурасулова: Бу шунчалар қийинки, мен шу бугунгача қўлимда бор маълумот ва фактларни чоп этишни, халқ эътиборига ҳавола этишни ўзимга эп кўрмадим, ботина олмадим.\nБи-би-си: Сиз бу ҳақда очиқ гапиришга қўрқасизми?\nАзиза Абдурасулова: Бу ҳақда очиқ гапиришнинг қийинлиги унинг хавфли бўлгани учун ёки кимдир таҳдид солаётгани учун эмас. Мен можаронинг янгитдан бошланмаслиги, унинг қайталанмаслиги учун ўзимни тутиб турибман.\nБи-би-си: Али Умар яна сўраган: “Ўзбек халқига нисбатан бўлаётган бедодликларни тўхтатишнинг чораси нимада деб биласиз?”\nАзиза Абдурасулова: Мен жаноб Умарга шундай деб жавоб бермоқчиман: бугун ўзбекларга қарши қатағонлар олиб борилаяпти, дейиш унчалик тўғри эмас. Ҳақиқат бугун халқаро саҳнада ёритилаётгандек эмас. Халқаро журналистлар ва ҳуқуқбонлардан бирортаси Қирғизистоннинг ички муаммоларини ўрганиб чиқмаган. Мен мамлакат ичкарисида юз берган ҳодисалар юзасидан икки миллат ўртасида алалоқибат тўғри хулоса чиқарилишига умид қиламан. Мен бунда ташқи аралашувнинг минимал даражада бўлишини истардим. Чунки ташқаридагилар Қирғизистон ичкарисида юз бераётган ҳодисаларни яхши тушунишмайди, яхши билишмайди. Менинг ишончим комилки, Қирғизистонда узоқ йиллардан буён бирга яшаб келган икки миллат – қирғизлар ва ўзбеклар ярашиш учун умумий тил, умумий ечим топа олишади. Менинг бунга ишончим комил.\nБи-би-си: Ўшдан Ўктамжон сўрапти: 1. Ҳуқуқ ҳимоячиси сифатида бу хунрезликни ўзбекларга қарши қилинганига қандайдир изоҳ бера оласизми?\nАзиза Абдурасулова: Бу жуда қийин савол. Биз бугун ушбу қон тўкишларни ўрганар эканмиз ўзбек миллати вакиллари ҳалок бўлганлар сонини 2 мингдан 6 минггача деб айтишаяпти. Лекин, ҳозирда биз ўтган мониторингларга кўра, ҳам қирғиз ва ҳам ўзбек томонидан ўлдирилганлар сони деярли бир хил. Бу ерда кимдир мағлуб бўлгани ёки ғалаба қилгани ҳақида гап ҳам бўлиши мумкин эмас. Бу ерда ҳам қирғизлар ва ҳам ўзбеклар ютқизишди. Қирғизистондаги ҳуқуқбонлар ўнгида бир вазифа турибди – зўравонликни, хунрезликни тўхтатиш ва тинчликка эришиш.\nБи-би-си: Ўктамжоннинг иккинчи саволи: “Қирғиз ҳарбийлари ва милициясининг Қирғизистон жанубидаги хунрезликларда роли қандай?”\nАзиза Абдурасулова: Милиция зиммасида йирик вазифа бор эди. Милиция қўлидан келганича ҳаракат қилди. Бугун қирғиз милицияси жуда ҳам ночор. У айниқса 7 апрел ҳодисаларидан кейин кучсизланди. Ўшанда қирғиз милициясини оломон парчалаб ташлаганди. Армия масаласида… Ҳодисалар учун баъзи ҳарбий раҳбарлар жавобгар бўлишлари керак. Нега ва қай тарзда ҳарбийлардан қурол-яроқлар тортиб олинганди? Қандай қилиб уларга тегишли БТРлар, автоматлар ва ҳарбий либослар бу қирғинни бошлаган бандитлар қўлига тушиб қолди? Бу саволларга аниқ жавоб топилиши керак.\nБи-би-си: “Ўш ва Жалолобод шаҳарларининг бунчалик бўлиб кетишига вақтли ҳукумат айби қанчалик деб ўйлайсиз?” деб сўрапти Ҳусниддин.\nАзиза Абдурасулова: Менинг тушунишимча, ҳар қандай ҳукумат ўз фуқаролари хавфсизлигини таъминлаши шарт. Қирғизистон муваққат ҳукумати Ўш, Жалол Обод, Бозор Қўрғон аҳолиси хавфсизлигини таъминлай олмади. Мен бу ерда, айниқса, Мудофаа вазирлиги масъулиятини алоҳида таъкидламоқчиман. Бу вазирлик мулозимлари қўлларидаги қуролларни оломон бошида турган провокаторларга бериб қўйишди.\nБи-би-си: Лекин кўпчилик зўравонликларда ҳарбийларнинг ўзлари иштирок этганини айтади…\nАзиза Абдурасулова: Биласизми, бугун ташқаридан қараганда зўравонликларда ҳарбийларнинг ўзлари иштирок этгандек кўринади. Лекин биз ўтказган кузатув ва текширувларнинг кўрсатишича, оломон ҳарбийлардан икки БТР ва қурол-аслаҳаларни тортиб олган. Улар шунингдек ҳарбийлар кийим-бошларини ҳам тортиб олишган. Шунинг учун, четдан қаралганда айнан аскарлар, армия ўт очгандек, одамларни ёқиб юборгандек кўринади.\nБи-би-си: “Олойдан 3000 қирғиз тушиб келганда генерал Исоқов уларни тўхтатиб қололмагани ҳукуматнинг жуда пассив ишлагани эмасми?” – деб яна сўраган Ҳусниддин.\nАзиза Абдурасулова: Ҳа, генерал Исоқов ва нафақат у, балки муваққат ҳукуматнинг бошқа аъзолари, жумладан Роза Ўтинбоева ҳам, оломонни тўхтатиб қолиши шарт эди. Лекин уларда оломонни тўхтатиб қолишга етарли куч йўқ эди. Мен барча шароитни ўрганиб ва мавжуд хариталарга қараб, генерал Исоқов зиммасида ахлоқий жавобгарлик масъулияти ҳам бўлиши керак, деган хулосага келдим. Харитага қарасангиз, икки БТРдан иборат ҳарбийлар карвони Мойлисувдан чиқиб, Ўш шаҳрининг бошқа минтақаси томон юрганини кўрасиз. Генерал Исоқов ва Азимбек Бекназаров оломонни тўхтатиб қололмагач, вертолётда қочишади… Вертолёт деразалари синдирилади. Орадан кўп ўтмай ҳарбий колонна етиб келади. Оломон бу карвонни ҳам ўраб олиб, ҳарбийлардан БТР ва қурол-яроқларни тортиб олади. Бугун бу сир эмас. Бугун бу ҳодисани билишади. Фикримча, оломонга БТРларни эгаллаб олишга йўл қўйиб берган ҳарбий қўмондонлар трибуналга тортилиши керак. Чунки, ушбу амал оқибатида кўплаб тинч аҳоли вакиллари ўлдирилди.\nБи-би-си: Қозоғистондан Қодир исмли мухлисимиз берган савол: “Сиёсатшунос Камолиддин Раббимовнинг бу қирғинни: “это киргизская политическая элита…,” деб баҳолашига қандай қарайсиз?”\nАзиза Абдурасулова: Қирғиз сиёсий элитаси жуда кенг тушунча. Мен бунда кўпроқ сиёсий элитани эмас, балки қирғиз хавфсизлик хизматлари ва ҳарбий кучларини айблаган бўлардим. Чунки улар жанубдаги ҳодисаларни бартараф эта олишмади.\nБи-би-си: Ўшдан Одилжон Маҳдумий йўллаган савол: 1. Ўш ва Жалолободда бўлган хунрезликларда оломоннинг БТРлар ёрдамида ўзбек халқига ҳужум қилгани барчага маълум. Бу ҳолатни ўзбекларга қарши қирғин (геноцид) дея тан оласизми?\nАзиза Абдурасулова: Мен айни ҳодисани геноцид деб аташдан тийилган бўлардим. Аммо инсоний талафотлар миқдори ҳам ўзбек ва ҳам қирғиз миллати томонидан катта.\nБи-би-си: “Қирғиз телевидениеларида фақат бир томонлама ахборотлар берилмоқда, яъни фақат қирғиз халқи жабр кўргани ёритилмоқда. Бунга муносабатингиз?” – деб яна сўраган Одилжон Маҳдумий.\nАзиза Абдурасулова: Мен бу ерда ушбу ҳодисаларга етаклаган омилларга тўхталмоқчиман. Йигирма йил муқаддам юз берган Ўш воқеаларидан буён вилоят аҳолисининг ижтимоий-иқтисодий шароитига етарли эътибор қаратилмади. Бугун муаммони ўрганар эканмиз, ўзбеклар зич яшайдиган маҳаллалар иҳоталаниб қолганини кўрдик. У ерда боғчалар ҳам, мактаблар ҳам ўзбек тилида. Ҳеч ким бундай жойларда аҳоли аралаш яшаши кераклиги ҳақида ўйлаб ҳам кўрмаган. Маҳаллаларда нафақат ўзбеклар, балки руслар, татарлар ва қирғизлар ҳам яшашлари керак эди. Чунки Қирғизистонда 80 дан ортиқ миллат вакиллари яшайди. Ўзбек оилаларида фарзданларнинг кўп бўлиши ва уларга қирғизлар яшайдиган маҳалла куйларда қўшимча ерлар ажраталиши зарурлиги ҳақида ҳеч ким ўйламаган. Натижада, қирғизлар ва ўзбеклар ўртасида интеграция умуман юз бермади. Айнан мана шу сабабли қонли ҳодисалар юз берди, деб ўйлайман. Мисол учун, қирғизлар ва ўзбеклар аралаш яшаган жойларда зўравонликларга йўл қўйилмади. У ерларда уйлар ҳам ёнмади.\nБи-би-си: Сиз Одилжон аканинг телевидениеларда фақат бир томонлама ахборотлар берилаётгани ҳақидаги эътирозига муносабат билдирмадингиз…\nАзиза Абдурасулова: Афсуски, бугунги кунда Жалол Обод вилоятида ҳам, Ўш вилоятида ҳам телевидение йўқ. Бишкекдан берилаётган хабар ва лавҳалар жанубдаги вазиятни тўлақон экс эттира олмаётир. Шунинг учун, хабарлар бир томонлама ва эскидек туюлаяпти. Шунинг учун биз муваққат ҳукуматдан маҳаллий телевидениелар кўрсатувларини қайтадан бошлашга изн беришни сўрадик. Бизга бугун Ўш ва Жалол Обод вилоятларида воқеа ва ҳодисаларни тез ва аниқ ёритадиган кўрсатувлар керак.\nБи-би-си: Тошкентдан Шоира Йўлдошева Ўш ва Жалолободдаги ҳодисалар учун масъул бўлган “учинчи кучлар кимлар?” деб сўраган.\nАзиза Абдурасулова: Афсуски, учинчи кучларнинг кимлигини аниқ айта олмайман. Лекин, иғвогарлар ва учинчи кучларнинг бўлганига ишончим комил. Чунки 10-дан 11-июнга ўтар кечаси қора футболка кийиб олган ёшлар гуруҳи можароларни бошлаб берган. Улар на оқсоқоллар ва на ҳуқуқ-тартибот органлари ходимлари сўзларига қулоқ солишган. Яна бир ҳолатни алоҳида таъкидлаб ўтмоқчиман, улар орасида маҳаллий аҳоли вакиллари бўлмаган. Жалол Обод, Ўш ва Бозор Қўрғон шаҳарлари маҳаллий аҳолиси зўравонликлар ва ўт ёқишларда иштирок этишмаган. Улар четдан келган одамлар бўлишган.(BBC).\nPrevious Post: Наталия М. Уобст


03:29 06 Август 2020\n18:01 17.07.2019 Ҳавола олиш\nУкраинанинг собиқ президенти Порошенкога қарши қатор жиноий ишлар қўзғатилган. Бугун “Кузня на Рибальском” иши юзасидан сўроққа чақиртирилганди. Бироқ у сўроққа ҳозир бўлмади.\nТОШКЕНТ, 17 июл — Sputnik. Украина Давлат тергов бюроси директори Роман Труба Украинанинг собиқ президенти ва унинг жамоасига қарши 11 та жиноий иш қўзғатилганини маълум қилди. Бу ҳақда РИА Новости хабар қилмоқда.\nРоман Трубанинг таъкидлашича, бугун Порошенко “Кузня на Рибальском” заводини сотишда 300 млн долларлик жиноий даромадни қонунийлаштириш иши бўйича гувоҳ сифатида сўроққа чақиртирилганди. Бироқ, собиқ президент сўроққа келмаган.\nПётр Порошенко “Европа бирдамлиги” партияси етакчиси сифатида Олий рада сайловларида иштирок этмоқда. Парламент сайловлари 21 июль куни бўлиб ўтиши белгиланган.\nАввалроқ Украинанинг собиқ президенти Порошенкога қарши қатор жиноий ишлар қўзғатилгани ҳақида хабар қилган эдик. Жумладан, унга нисбатан давлатга хиёнат айблови билан жиноий иш қўзғатилган.


Флюзол | medu.uz - Дорилар ҳақида маълумотлар ўзбек тилида\nHome Йўриқномалар Флюзол\nПрепаратнинг савдо номи: Флюзол\nфаол модда: флуконазол 50 мг ва 150 мг\nёрдамчи моддалар: микрокристаллик целлюлоза, повидон (К30), натрий крахмал гликолат, повидон, тальк, магний стеарати, гидроксипропилметилцеллюлоза, титан диоксиди, ранг берувчи модда Ponceau 4R, полиэтилен гликоль 4000.\nТаърифи: 50 мг таблеткалар –оч-пушти ёки пушти рангли, қобиқни бироз билинар ғадир-будир ва доғлари бўлган, думалоқ шаклли, текис фаскали ва бир томонида рискали қобиқ билан қопланган таблеткалар.\n150 мг таблеткалар –оч-пушти ёки пушти рангли, қобиқни бироз билинар ғадир-будир ва доғлари бўлган, икки томони қавариқ, думалоқ шаклли, қобиқ билан қопланган таблеткалар.\nПрепарат триазол ҳосилалари гуруҳига мансуб. Замбуруғларга қарши таъсир механизми, Р450 цитохромига боғлиқ бўлган замбуруғ ферментлари синтезини юқори танлаб ингибиция қилиш билан боғлиқ бу ҳужайра томонидан стероллар синтезини камайишига олиб келади ва натижада ҳужайра томонидан ўтказувчанлиги бузилади. Candida sрp., Cryptococcus neoformans, Microsporum spp., Trichophyton ssp., Blastomyces dermatitides, Coccidioides immitis и Histoplasma capsulatum ларга нисбатан фаол.\nОғиз орқали қабул қилинганида меъда-ичак йўлларидан яхши сўрилади (қабул қилинган дозанинг 90% гача). Овқат билан бирга қабул қилиш уни сўрилиш миқдорига таъсир қилмайди. Қабул қилинганидан кейин 0,5-2 соатдан сўнг плазмадаги концентрацияси максимумга етади, плазмадан ярим чиқарилиш даври (Т1/2) тахминан 30 соатни ташкил қилади. Қондаги концентрациясининг катталиги қабул қилинган препаратнинг миқдорига бевосита боғлиқликка эга. Препарат 3-5 кун қабул қилингандан сўнг, қон плазмасидаги миқдорининг турғунлигига эришилади ва мунтазам қабул қилинганида, ҳатто бир йилдан кейин ҳам тахминан шу даражада қолади. Плазма оқсиллари билан кам даражада боғланиши (11-12%) ва гидрофил хусусиятлари, препаратни организмда тез ва бир текис тақсимланишини таъминлайди. Сўлак ва балғамдаги концентрацияси унинг плазмадаги даражаси билан бир хил, орқа мия суюқлигидаги концентрацияси плазмадаги даражасининг 80% ни ташкил қилади. Шох парда, эпидермис, дерма ва тер суюқлигидаги концентрацияси плазмадаги даражасидан юқори. Препаратларнинг метоболитлари периферик қонда топилмаган. Препаратни клиренсикреатинин клиренси (КК) билан пропорционал. Асосан буйраклар орқали (тахминан 80% ўзгармаган ҳолда) чиқарилади.\nКриптококкозлар, шу жумладан криптококли менингит ва бошқа тарқалувчи инфекциялар. Нормал иммунитетли ва ОИТСли беморлар, аъзоларни трансплантациялаган беморлар ва иммунитет танқислиги бўлган беморларни даволлашда қўлланилиши мумкин. Флуконазолни ОИТС ли беморларда криптокок инфекциясининг рецидив қайталанишларни олдини олиш учун қўлланилиши мумкин.\nТизимли кандидозлар: жумладан кандидемия, диссеминирланган кандидоз ва кандидоз инвазиясининг бошқа турдаги инфекциялари. Қорин пардаси, эндокард, кўз, нафас ва сийдик йўлларининг инфекциялари шуларга тааллуқли. Ҳавфли ўсмалари бўлган беморларда, интенсив даволаш бўлимидаги беморларда, цитостатиклар ёки иммуносупрессив воситалар қабул қилаётган беморларда, ҳамда кандидозга мойиллик келтирадиган бошқа омиллар мавжудлигида қўлланилиши мумкин.\nШиллиқ қаватлар кандидози: шу жумладан оғиз бўшлиғи ва томоқ йўллари, қизилўнгач, ноинвазив бронх-ўпка кандидози, кандидурия, тери ва шиллиқ қаватлари, (тиш протезлари бўлган пациентларда) оғиз бўшлиғининг сурункали атрофик кандидози. Иммун тизими нормал ҳолатда бўлган ва иммун тизими сусайган пациентларда даволаш ўтказиш мумкин. ОИТС бўлган беморларда орофаренгиал қайталанувчи кандидозларни профилактикаси учун.\nГенитал кандидозлар: ўткир ёки сурункали қайталанувчи вагинал кандидоз. Вагинал кандидознинг (йилига 3 ва ундан ортиқ) қайталанишларини олдини олиш мақсадида. Кандидозли баланит.\nТери микозлари: оёқ панжаси, бадан, чов соҳаси, кепаксимон темиратки, онихомикоз ва тери кандидозлари инфекциялари шулар жумласидан.\nЧуқур эндемик микозлар: кокцидиомикозлар, паракокцидиомикозлар, нормал иммунитети бўлган беморлардаги споротрихозлар ва гистоплазмозлар.\nИчга. Инфекциянинг оғирлиги ва қўзғатувчининг табиатига қараб доза шахсий белгиланади.\nКатталарга вагинал кандидозда 150 мг доза бир марта буюрилади. Қайталанишлар сонини камайтириш учун бир ойда бир марта 150 мг дозада қўлланади. Даволашнинг давомийлиги индивидуал белгиланади ва 4 ойдан 12 ойгача бўлиши мумкин. Кандидозли эзофагитда, ноинвазив бронх-ўпка шикастланишида, кандидурияда самарали доза суткада 50-100 мг ни ташкил қилади, даволашнинг давомийлиги 14-30 кун. Кандидемия, диссеминирланган кандидозда ва бошқа инвазив кандидоз инфекцияларида биринчи суткада 400 мг дозада буюрилади, сўнгра суткада 200-400 мг дан давом эттирилади. Даволашнинг давомийлиги клиник самарадорлигига боғлиқ.\nТери дерматомикози ва кандидозларида 150 мг дан ҳафтада 1 марта ёки 50 мг дан суткада 1 марта буюрилади. Даволашнинг давомийлиги 2-4 ҳафтани ташкил қилади.\nОёқ панжаси микозларида 6 ҳафтагача чўзилиши мумкин.\nОғиз бўшлиғи ва ҳалқум шиллиқ пардасининг кандидозларида препарат 50-100 мг дан сутада 1 марта буюрилади. Даволаш давомийлиги 7-14 кун. Нур билан ёки кимё даволашни олаётган хавфли ўсмали беморларда кандидозни олдини олиш учун, замбуруғли инфекцияни ривожланиш хавфи даражасига қараб, 50-400 мг дозаларда суткада 1 марта буюрилади. Ротафарингиал кандидозда 7-14 кун давомида кунига 50 мгдан буюрилади. Тизимли кандидозда бошланғич доза суткада 400 мг дан, сўнгра суткасига 200 мг дан давом эттирилади. Даволашнинг давомийлиги 28 кун ва ундан кўпроқ. Иммунитети сусайган ва замбуруғли инфекцияни ривожланиш хавфи бўлган беморларга флуконазол профилактика учун кунига 50-100 мг дозада қўлланилиши мумкин. Буйрак фаолияти бузилган беморларда флуконазол дозалари камайтирилиши лозим, чунки флуконазол асосан буйрак орқали ўзгармаган ҳолда чиқарилади. Тавсия этиладиган дозалаш схемаси – креатининли клиренсли беморларга тавсия этиладиган ҳар кунлик дозанинг ярми, 21 дан 50 мл/мин, ёки креатининли клиренсли беморларга тавсия этиладиган ҳар кунлик дозанинг чораги, 11 дан 20 мл/мин. Диализда бўлган беморлар ҳар бир диализдан сўнг тўлиқ тавсия этилган дозани олишлари лозим.\n3 ёшдан 13 ёшгача бўлган болаларда тавсия этиладиган дозалар – Болаларда шиллиқ пардаларнинг кандидозида суткада 3 мг/кг ҳисобидан буюрилади. Биринчи кунда препаратнинг етарли концентрациясига тезроқ эришиш учун, суткада 6 мг/кг дозада буюриш мумкин. Ёйилган кандидоз ва криптокок инфекцияларини даволаш учун суткада 6-12 мг/кг дозада қўлланади. Иммунитети сусайган болаларда замбуруғ инфекцияларини олдини олиш учун суткада 3-12 мг/кг дозада буюрилади. Болалар бутун суткалик дозани бир мартада қабул қилишлари лозим.\nПрепарат одатда жуда яхши ўзлаштирилади. Айрим ҳолларда қуйидагилар кузатилиши мумкин:\nМеъда-ичак йўллари томонидан: кўнгил айниши, қусиш, эпигастрияда дискомфорт (ҳатто оғриққача), диарея, метеоризм\nАллергик реакциялар: тер тошмалари, айрим ҳолларда – анафилактик реакциялар.\nБошкалар: эксфолиатив тери касалликлари, лейкопения, тромбоцитопения, ва алопеция.\nҲомиладорлик, лактация (даволаш зарур бўлган ҳолларда эмизиш тўхтатилади), 1 ёшгача бўлган болалар, терфенадин, астемизол ва цизапридни бир вақтда қабул қилиш, препаратга ёки азол структурасига яқин бўлган бирикмаларга юқори сезувчанлик.\nКумарин антикоагулянтлари билан бир вақтда қўлланганида протромбин вақтини узайтиради; перорал гипогликемик воситалар – сульфонилмочевина ҳосилалари билан – уларнинг Т1/2 даврини ошиши натижасида гипогликемияни ривожланиш хавфи ошади; рифампицин билан – флуконазолни организмдан чиқарилиш тезлашади, бу унинг дозасини бироз оширишни талаб қилади; терфенадин билан – терфенадиннинг организмдан чиқарилиши секинлашади, бу ножўя таъсирларини (ҳатто хавфли) ривожланишини кучайтириши мумкин; гидрохлортиазид билан дифенин – уларнинг таъсирини кучайтиради, фенитоин билан – плазмада фенитоиннинг миқдори ошади ва унинг таъсири кучаяди, бу дозани тўғрилашни талаб қилиши мумкин; циклоспорин билан – плазмада циклоспорин миқдори ошиши мумкин. Препарат цизапирид, астемизол, рифабутин, такролимус ва Р450 цитохром тизими иштирокида метаболизмга учрайдиган бошқа препаратлар билан бирга қўлланилганида, эҳтиёткорликка риоя қилиш керак.\nЖигар фаолиятини яққол бузилишлари бўлган беморларда эҳтиёткорлик билан қўлланади, унинг фаолиятини янада ёмонлашиши белгилари пайдо бўлса, препаратни бекор қилиш керак. Даволаш бошида жигар фаолияти меъёрида бўлган беморларда, жигарни шикастланишини белгилари пайдо бўлганда ҳам шундай йўл тутиш керак. Буйрак фаолияти бузилган беморларда препарат бир марта қўлланганда дозани тўғрилаш талаб қилинмайди. Қайта қўлланганда КК қараб мўлжалланади, агарда КК 50 мл/минутдан кўп бўлса, дозани тўғрилаш талаб қилинмайди; КК 21 дан 40 мл/минутгача бўлганда одатдаги дозанинг 30% 72 соат интервал билан қабул қилинади; КК 11 дан 20 мл/минутгача бўлганда одатдаги дозанинг ярми 48 соат интервал билан қабул қилинади. Доимий диализда бўлган беморларда, гемодиализнинг ҳар бир сеансидан сўнг бир доза қабул қилинади. Инвазив/тизимли замбуруғли инфекцияси бўлган беморларда тошмалар пайдо бўлганида, уларни синчиклаб кузатиш ва буллёз ўзгаришлар ёки кўп шаклли эритемалар пайдо бўлган ҳолда препаратни бекор қилиш керак. Даволашни экишга намуна олишдан олдин бошлаш мумкин, лекин натижалари маълум бўлгач, уни албатта тўғрилаш керак.\nДоза ошириб юборилганида меъданинни ювиш, диурезни кўпайтиришни таъминлаш ва симптоматик даволаш ўтказиш керак. 3 соат гемодиализ сеанси ўтказилганидан сўнг препаратнинг плазмадаги концентрацияси 50% га камаяди.\nТаблеткалар 50 мг ва 150 мг дан кобик билан копланган .\n50 мг дан рецепт билан.\n150 мг дан рецептсиз.


23:31 / 01.05.2017\nСувсиз узоққа бориб бўлмайди — шаҳарда ҳам, ёввойи табиат қўйнида ҳам. Агар биринчи ҳолатда, энг яқин дўконга бир кириб чиқиш билан чанқоқ қондирилса, иккинчисида вазият анча мураккаброқ. Албатта, чўлда бўлмасангиз сув барибир топилади. Лекин дуч келган сувни ичиб бўладими?\nИчиб бўлмайди. Ҳеч қурса, сувни ташқи аралашмалардан тозаламасдан туриб ичиш ярамайди. Албатта, дала шароитларида кимёвий зарарланган сувни тозалаб бўлмайди, лекин шубҳали жилға ёки ариқдан жилдираб оқиб келаётган сувдан олиб, уни тозалаб, истеъмолга яроқли ҳолатга келтириш мумкин. Бугун сизга сувни тозалашнинг олтита оддий йўлини ҳикоя қиламиз, уларнинг ҳар бири ёш боланинг ҳам қўлидан келади.\nБу — сувни тозалашнинг энг оддий ва синалган усули, фақатгина ёнингизда гугурт ва ўтин бўлса бас. Шубҳали сувни ярим соат қайнатиш керак. Шу муддатда сув зарарлардан халос бўлади.\nАгар ёнингизда оловга бардош бера олувчи бирорта идиш бўмаса, гулханда тошларни (40–60 дақиқа) қиздириб, уни сув тўлатилган идишга солинг.\nАгар табиат бўйлаб саёҳатга олдиндан тайёрланган бўлсангиз, албатта, ёнингизда яраларнинг газак олишига қарши препаратлар бўлиши керак. Йод таблеткалари ҳам сувни тозалаб бера олади — бу ҳолда сувнинг таъми жуда бемаза бўлади, лекин унутманг, танлайдиган шароитда эмассиз.\nЎзингиз билан сувни тозаловчи фильтр олиб юрадиган даражада эҳтиёткор эмассиз, биламиз. Лекин идиш бўлса уни ўзингиз, ҳар қандай шароитда ясашингиз мумкин. Оддий пластик шиша ҳам идеал идиш ҳисобланади. Унинг тубида бир неча тешик ҳосил қилинг, кейин идишнинг ичига бир неча қават қилиб букланган мато жойлаштиринг. Устидан бир қатлам қум ёки тупроқ жойлаштириб, устидан бояги ифлос сувни қуйинг. Сувни бир неча бор шу йўсинда тозалаб олинг. Агар имкони бўлса, қўлбола фильтрнинг энг пастки қатламини кўмирдан тайёрлаш керак.\nЎз қўлингиз билан\nЙўқ, йўқ, қўлингизда ҳовучлаб тозаланг демоқчимасмиз. Агар суви кўзингизга жуда ифлос бўлиб кўринган ҳавзага дуч келсангиз, уни зарарли нарсаларни лой фильтрдан фойдаланиб сувини тозалаш мумкин. Асосий сув манбаи ёнидан ҳовузча қазиб, унинг тўлишини кутинг, кейин ёнида яна қазинг. Кейин яна. Хуллас, сўнггисида сувнинг ранги тиниқ ва тоза бўлгунга қадар ҳовузча қазиб бораверинг.\nБу сувни тозалашнинг жуда оддий, лекин сўнгги чораси. Туз хавфли инфекцияларни ўлдирмайди, лекин сувни бироз тозалаб беради. Агар сизда бошқа ҳеч қандай вариант бўлмаса — камида шунисидан фойдаланинг. Юз грамм туз бир ярим-икки литр сувга етади: фақат ичиш олдидан суперичимлигингизни яхшилаб аралаштириб, ярим соатча тинишига йўл қўйиб беринг.


Ислом Каримов ҳақида илк спектакль қўйилди. Каримов ролини ким ижро этди? (видео) | Qalampir.uz\nИслом Каримов ҳақида илк спектакль қўйилди. Каримов ролини ким ижро этди? (видео)\nЖамият\t08 Сентябрь 2019 21:18 40687\nАввалроқ, Ислом Каримов илмий-маърифий мажмуасида Ўзбекистон Республикасининг Биринчи Президенти Ислом Каримовнинг фаолиятига бағишланган “Олов тутган одам” номли асар тақдимоти ўтказилгани ҳақида хабар берган эдик. Ислом Каримов номидаги республика хайрия жамоат фонди томонидан нашр этилган мазкур китоб ёзувчи Луқмон Бўрихон қаламига мансуб. Тақдимот маросимида Ислом Каримовнинг рафиқаси Татьяна Каримова, маданият ва санъат, адабиёт оламининг таниқли вакиллари, журналистлар иштирок этди.\nМазкур бадиий асарда Ислом Каримовнинг 1986-1989 йилларда Қашқадарё вилоятидаги раҳбарлик даври, “ўзбек иши”, “пахта иши” деб аталган кампания авж олган йилларда республикадаги ижтимоий-иқтисодий вазият, миллий мустақиллик ғоясининг туғилиши, шунингдек, Ислом Каримов Ўзбекистон компартияси Марказий қўмитасининг биринчи котиби лавозимига тайинлангунга қадар рўй берган, ҳам Ўзбекистоннинг Биринчи Президенти учун, ҳам бутун мамлакат учун ҳал қилувчи аҳамият касб этган воқеалар қаламга олинган.\n“Маълумки, ўтган асрнинг 80-90-йилларида собиқ Иттифоқ ўз умрининг ўта танг, таҳликали даврини бошидан кечирарди. Бу нохуш ҳолни ижтимоий-иқтисодий ҳаётнинг барча тармоқларида кузатиш мумкин эди. Бир сўз билан айтганда, улкан империя парчаланиш арафасида эди. Ўша машъум йиллар, айниқса, Ўзбекистон Республикаси бошига оғир, азобли ташвишлар олиб келди. Халқимизга маломат тошлари отилди. Ўзбекистонда порахўрлик, кўзбўямачилик, хиёнат, боқимандалик каби қатор жиноятлар илдиз отган деган баҳона остида Марказ томонидан бу ерга гуруҳ-гуруҳ “адолатпеша амалдорлар”, тафтишчилар, терговчилар юборилди. “Ўзбек иши”, “пахта иши” деган ҳақоратомуз иборалар пайдо бўлди. Оқибатда, юзлаб, минглаб юртдошларимиз ноҳақдан-ноҳақ қамоққа ташланди, қувғин қилинди. Эл-улусда тушкунлик, ишончсизлик, умидсизлик кайфияти устувор эди. Луқмон Бўрихоннинг “Олов тутган одам” романида худди шу давр, худди шу ижтимоий ҳолат маҳорат билан очиб берилган.\nЁзувчи Луқмон Бўрихон Ислом Каримов сиймосини бадиий адабиётга олиб кираркан, одатда, шу тоифадаги асарларда кўп учрайдиган баландпарвозликдан қочади. Ёзувчи бош қаҳрамоннинг сиёсий-ижтимоий портретини бўрттириб кўрсатишдан кўра унинг инсонийлик қиёфасини чизишга, одамийлик фазилатларини тасвирлашга ҳаракат қилади. Романда Ислом Каримов юрт қисмати билан боғлиқ залварли юкни елкасига олган улкан шахс, салоҳиятли раҳбар тимсолида кўриниши баробарида унинг ҳамдардликка, дилкашликка мойил инсон эканига гувоҳ бўламиз”, дея роман ҳақидаги мулоҳазалари билан ўртоқлашди атоқли адабиётшунос олим, “Ўзбеккино” Миллий агентлиги бош директорининг биринчи ўринбосари Шуҳрат Ризаев.\n“Қашқадарё вилоятидаги фаолият Ислом Каримовнинг салоҳиятли раҳбар, етук сиёсатчи бўлиб шаклланишида муҳим аҳамият касб этди. Ислом Абдуғаниевич оддий халқ орасида, таъбир жоиз бўлса, тиғиз воқеалар гирдобида қолди. Ўша даврнинг муҳтожлик, зулм-зўравонлик ва мушкулотларини қалбан ҳис этди. Вилоятни қолоқлик ва қашшоқлик ботқоғидан қутқариш учун астойдил ҳаракат қилди. Ислом Абдуғаниевич томонидан халқнинг миллий ўзлигини тиклаш, мустақил Ўзбекистон пойдеворини бунёд этиш йўлидаги кенг кўламли саъй-ҳаракатлар айнан Қашқадарёда бошланган, десак янглишмаган бўламиз. Мен “Олов тутган одам” романимнинг дастлабки қисмида айни шу жараённи ёритишга ҳаракат қилдим”, дейди роман муаллифи Луқмон Бўрихон.\nМуаллиф китобни ёзишда турли тарихий манбалар ҳамда қаламга олинган воқеаларни ўз кўзи билан кўрган қашқадарёликларнинг шоҳидликларига таянган.\nКитоб сентябрь ойи ўрталарида “Китоб олами”, “Шарқ зиёкори” ва Book.uz дўконларида сотувга чиқади. Янги китоб, шунингдек, мамлакатимиз кутубхоналари ва олий ўқув юртларига тақдим этилади.\nТақдимот маросимида Ўзбекистон Республикасининг Биринчи Президенти Ислом Каримовнинг рафиқаси Татьяна Каримова, Ўзбекистон халқ артисти Ёдгор Саъдиев, “Ўзбекистон овози” газетаси Бош муҳаррири Сафар Остонов нутқ сўзладилар.\nТадбир сўнггида Муқимий номидаги мусиқали драма театри актёрлари янги асар асосида кичик спектаклни намойиш этилди. Таъбир жоиз бўлса, тарихда илк бор саҳнада Президент Ислом Каримовнинг образи яратилди. Унда ролларни актёрлар Турғун Бекназаров, Фаррух Рустамов, Илёсхон Иброҳимов, Бахром Болтоев ижро этган. Ўзбекистон Республикасининг Биринчи Президенти Ислом Каримов ролини ижро этиш эса актёр Азизхон Латиповга насиб этди.\nТақдимот маросимининг тўлиқ видеосини QALAMPIR.UZ’нинг YouTube’даги саҳифасида томоша қилишингиз мумкин.\n29 Май 17:40 39856\n28 Май 21:12 39303\n27 Май 20:39 36484\n29 Май 21:45 27955\n28 Май 08:06 27415


ОТМда форма эркин бўлиши керакми? Партиялар позициясини маълум қилди\n07:30 / 01.12.2019\n28 ноябрь куни Тошкентдаги «Зарафшон» «Media Hall»ида сиёсий партиялар вакиллари иштирокида «Олий таълим тизими: Мавжуд муаммолар ва уларни ҳал қилиш йўллари» мавзусида «Демократик дебат» ток-шоусининг навбатдаги сони суратга олинди.\nУнда журналистлар томонидан дебат мавзусидан келиб чиққан ҳолда, Республикадаги аксарият ОТМларида форма масаласи ўқиш сифатидан кўра муҳимроқ масала бўлиб қолаётгани ҳамда бу борада партия вакилларининг фикри қандай эканлиги борасида савол берилди.\nБу масалада биринчи бўлиб «Адолат» СДП Марказий кенгаши раиси ўринбосари Фарход Ишанкулов сўз олди.\n«Биз Халқ таълими тизимида барча ўқувчилар учун бир хил мактаб формаси ташкил қилиш тарафдоримиз. Нима учун? Сабаби, мактаб ўқувчиси – у ҳали мурғак. Биз ҳар хил форма билан ўқувчиларнинг қалбида бир-бирига нисбатан адоват руҳи уйғонишига йўл қўймаслигимиз керак.\nОлий таълим тизимида эса форма масаласи ихтиёрий бўлиши керак. Чунки олий таълим муассасалари ёшларига бир хил форма кийдиришдан ҳеч қандай мантиқ йўқ.\nБиз талабанинг кийимига эмас, олган баҳосига қараб баҳо берамиз.\nЯқинда Тошкент давлат иқтисодиёт университетида шу тартиб жорий қилинди. Университетдаги бу ислоҳотни биз тўлиқ қўллаб-қувватлаймиз», дейди у.\nХалқ демократик партияси Марказий Кенгаши бўлими бошлиғи Боймурод Юсупов Олий таълим муассасалари ёшлари миллий қадрият ва анъаналардан келиб чиқиб кийиниши кераклиги ҳақида гапирди.\n«Биз миллий анъаналаримиз, қадриятларимиз, тарихимиз ва маънавиятимизни эсдан чиқаришимиз керак эмас. Қайтараман, биз улардан форма талаб қилаётганимизда шу жиҳатларни эсдан чиқаришимиз керак эмас.\nТалаба университетга хоҳлаган кийимида келиши мумкин эмас. Олий таълим муассасаси бу – энг илоҳий, энг муқаддас даргоҳ. Шунинг учун таълим муассасаларида кийинишни эркин қўйиш билан бирга, бунга маълум тартиб асосида ёндашиш керак», деди у.\nМиллий тикланиш партияси вакили, педагогика фанлари доктори, профессор Нодира Эгамбердиеванинг фикрича, партия таълим муассасаларида форма мажбурийлигини ёқламайди.\n«Талаба бўлиш ёшига етган ҳар бир ёш бу масалага эркин, ақлан ва оқилона ёндашиши керак. Университетлар бу – таълим даргоҳи, талаба ҳам шунга хос ва мос кийимда бўлиши керак», дея фикр билдирди Нодира Эгамбердиева.\nСавол юзасидан ЎзЛиДеП вакили, иқтисод фанлари доктори, профессор Нодир Жумаев ҳам ўз фикрларини билдирди.\n«Қандай кийим кийиш масаласи эркин бўлиши керак. Таълимда маъно муҳим. Бизда таълимнинг ривожланиб кетолмаётганига ҳам сабаб шу, яъни, кийимга ва кўринишга қараяпмиз. Одам кастюм-шим кийиб, бўйинбоғ таққани билан ақлли бўлиб қолмайди.\nАслида, биз одамнинг ўз билимини ошириши, мустақил таълимга эътибор қаратишимиз керак.\nКийим ҳар томонлама инсонни ўзига қулай бўлиши керак. Мен ўзим Америка Қўшма Штатларида ўқиганман. У ерда кутубхонага кирардик ва керак бўлса, университет ҳовлисида ётиб ўқирдик. Бизда-чи, ҳамма бир хил формада бўлиши керак.\nМен либерал ғояни илгари сураётган Иқтисодиёт университети ректорини тўлиқ қўллаб-қувватлайман», деди у.\nСавол юзасидан сўнгги бўлиб фикр билдирган Экологик партия Марказий кенгаши ижро қўмитаси раиси ўринбосари Саидрасул Сангиновга кўра, масала синчиковлик билан, анализлардан келиб чиқиб ҳал қилиниши керак.\n«Ихтисослашган таълим муассасаларида форма бўлиши бу зарурий масала.\nИхтисослашмаган таълим муассасаларида эса бу масалада ўзининг ва жаҳоннинг тажрибасидан келиб чиқиши керак», дейди Саидрасул Сангинов.\nЭслатиб ўтамиз, сиёсий партиялар ўртасидаги дебатлар Ўзбекистон Электрон Оммавий Ахборот Воситалари Миллий Ассоциацияси томонидан ташкил қилинмоқда.\n22:03 / 09.12.2019


Тошбақаюриш автобуслар, маданиятсиз паттачилар » Зарафшон Газетаси\nТошбақаюриш автобуслар, маданиятсиз паттачилар Маданият\n23 сентябр 2017 15:59\nАвтобус тирбанд. Ҳаво иссиқ. Бекатда жилмасдан анча туриб қолган автобус ичида ўтирган йўловчилар жонсарак.\n- Шофёр ука, нега юрмаяпсиз, шошилаётган эдим, - деди йўловчилардан бири тоқати тоқ бўлиб.\nОғзига носвой отиб, қулоғига наушник тақиб олган ҳайдовчи "шеригим келсин", деди пинагини бузмай. Шериги пастда икки-учта дўстлари билан бемалол гурунглашар, даъватларга қулоқ солмасди. Унга инсоф кирдими, 5-6 дақиқадан сўнг автобусга чиқди. Автобус жилди.\n- Давлатимиз ҳамма жойга автобус қўйиб яхши қилди, қаерга бораман десанг тайёр, - деди йўловчилардан кимдир. - Аммо бунақанги боқибеғамларни кўриб, дилинг хуноб бўлади-да.\n- Буниси ҳолва, - деди унинг суҳбатдоши гапни илиб, кўпгина автобусларда ҳайдовчилар беўхшов, кийиниш маданияти бўлмаган, ҳатто бақироқ ёш болаларни ўзига шерик (пул терувчи) қилиб олганига нима дейсиз? Шаҳримиз шаънига доғ тушираётган, йўловчиларни ҳурмат қилмайдиган бу хилдаги маданиятсиз кишилар кўпайгандан кўпаймоқда.\nАвтобус ярим йўлга зўрға етиб борганида бекатдан важоҳат билан чиққан бир қиз ҳаммани ҳушёр торттирди.\n- Нега олдинда кетаётган автобус бекатда тўхтамай ўтиб кетди. Сенларда инсоф борми ўзи? Ёки виждонларингни ютганмисанлар, - дея ҳайдовчига бақира кетди.\n- Нега мени ҳақоратлайсиз, бу бошқа у бошқа автобус-ку. Фарқимиз бор-ку.\n- Ҳаммаларинг бир гўрсанлар. Йўловчиларни сенлар ҳақорат қиляпсанлар. Сенларга қачон инсоф киради?\n- Қизим рост гапни айтяпти, - деди отахонлардан бири. - Бекатга яқинлашганда "чиптачи"ларинг "Фалон жойга тушадиганлар борми?" деб бақиришади. Ваҳоланки, ҳар битта автобус белгиланган бекатда тўхташи шарт-ку. Нега бу қоидага амал қилмайсизлар?\n- Пул кетидан қувалашмачоқ ўйнашади булар, - деди орқа томонда ўтирган йўловчи. - Одам олиб кетаяптими ёки ўтинми, уларнинг иши йўқ.\n- Бақироқ паттачилар ўрнига машинада радиокарнайдан фойдаланиш, у билан қайси бекатга келганини, қачон тўхтаб, қачон йўлга тушишини эълон қилиш мумкин-ку. Қачон маданиятга эришамиз? Автокорхоналар раҳбарлари ҳам автобусга минадими? - деди яна кимдир.\nЯна кимдир нималар ҳақида зорланиб гапирди. Бунисини эшитмадим. Чунки манзилимга бир амаллаб етиб келгандим. Эшитганларим ҳозирча шу бўлди.\nҲайдовчиларни ҳам... ўқитиш керак\nҲайдовчи йўловчи сабрини синовчими?\nЙўналишдаги автобуслар қани?\n100 сўмлик муаммо


«Криминал авторитет» номига даъвогар қўлга олинди – Газета.uz\n«Криминал авторитет» номига даъвогар қўлга олинди\nТошкентда пойтахтнинг «криминал авторитет» номига даъвогарлик қилган Аббосхон Ходжаев қўлга олинди.\nLotinchada 28 сентябрь 2017, 22:12 Жамият\nТошкент ИИББ ходимлари, ҳуқуқни муҳофаза қилиш органлари маълумотларига кўра пойтахтнинг «криминал авторитети» мақомига даъвогарлик қилаётган Аббосхон Ходжаев қўлга олинди. Ушбу маълумот 28 сентябрь куни бўлиб ўтган брифингда ИИББ бошлиғи ўринбосари, Тергов бошқармаси бошлиғи Дониёр Тошхўжаев томонидан тасдиқланди.\n«Ишонтириб айтишим мумкинки, Тошкентда ҳеч кимнинг қонундан устун бўлишига йўл қўйилмайди. Конституция, Жиноят-процессуал кодекс, норматив ҳужжатлар, ҳокимият, ҳуқуқни муҳофаза қилиш органлари бор. Бу ерда «кўча"га ўрин йўқ. Ҳар қандай уриниш кескин бартараф этилади», — деди Дониёр Тошходжаев.\n«Газета.uz» 11 890


Алдамайлик, ўйлайлик, еб кетарга бермайлик\n19:20 / 05.04.2017\n«Миллий тикланиш» партияси расмий сайтида журналист Азамат Зиёнинг Ўзбекистон терма жамоасига бағишланган мақоласи чоп этилди. Қуйида ушбу мақола ўзгаришларсиз эътиборингизга ҳавола этилади.\nБарчасига шарҳловчи «айбдор»! Хитой Жанубий Кореяни 1:0 га ютди, хушхабарини бериши билан «ё ўчир, ё бошқа каналга ол, булар одам бўлмайди, барибир ютқазади», деб турганларда ҳам қандайдир умид учқунчалари пайдо бўлди. Ашаддий ишқибозлардан то «бор-э, сенларга эссиз вақт», деб кундалик юмушини бажаришга чоғланганлар-у футбол, умуман спортга қизиқиши йўқ эринчоқларнинг ҳам, «ишқилиб терма жамоамиз ютсин-да» орзуси билан яшовчи вафодор ва тинчликсевар хотин-халаж-у кўнглидан «урса, юв-юв бошланиб кетарди» ўғринча хаёлини ўтказган баққолларнинг ҳам, хуллас, барчанинг нигоҳи мўъжизакор ялпоқ кўзгуга тикилди. Тикилган кўзга эса чўп тушади!\nТаваккалчилик, тасодиф омиллари муқаррар ҳаётнинг энг серқатнов сўқмоқларидан бири — футболда бўлгани каби тенг шароит, тенг курашда омад биридан юз ўгириб, иккинчисига кулиб боқди. Буёғи маълум: рақиблар ўзида йўқ хурсанд, биз томонларда эса футбол ўйинидан кейинги «ўйин» бошланди, гина-кудрат, алам-дард, афсус-надомат, ғараз-манфаат, шахсиятчилик-гуруҳбозлик тепкилари чилпарчин қилган кўнгил тошойналарининг сон-саноғи йўқ.\nАлбатта, булар ярим ҳазил, ярим чин гаплар. Аслида ҳаммасига ўзимиз айбдормиз! Ютиб турса, ўзи тугул бува-бувисигача авлиё, ютқазиб қўйса борми: «ҳаммаси бир тийин».\nФутбол табиатан шунақа ҳунарки, ўхшаб турса — маҳорат, санъат, ўхшамаса, падарига минг лаънат. Кези келганда, Месси ҳам танқид-у маломатлар тошбўронида қолганини кўрганмиз. Мўвринйў «Челси»дан ҳайдалади, деб ким ўйлаганди? Улар олдида Одил Аҳмедов, Бабаянга йўл бўлсин. Кимлардир, биздаги футбол савияси Европа, Американинг олди мамлакатлари сингари бўлсайди, бир ютқазиб қолдик, кейинги ўйиндаёқ ўзимизни ўнглаб олишимиз ҳам, жаҳон биринчилигига боришимиз ҳам аниқ, бунга қудратимиз етади, дея стадионни тўлдириб, футболчилар-у мураббийларимиз шаънига далда сўзларни ашула қилиб айтардик, нега тушунмайсиз, таги чатоқ, шунга куйиб кетяпмиз, эътирозини билдиришлари мумкин. Ўшаларга айтар сўзимиз: ҳа, яшанг, ана шу тагини, негизини муҳокама қилайлик, аза тутиш, айбдор қидириш беҳуда!\nМустақилликка эришгач, мамлакатимизда барча соҳада бўлгани каби спорт, хусусан, миллионлар ўйини, сеҳрли ва жозибадор соҳа — футболимизнинг ҳам бағрига шамол тегди, бир сўз билан айтганда, миллий футболимизни яратиш имкони туғилди. Ҳалигача, биров аччиқ устида, биров ўша режим маҳсули, тарафдори сифатида, у даврда бизнинг футбол ундоқ эди, «иттифоқ»да ўз ўрни ва обрўси бор эди, иддаоларини эшитиб қоламиз. Майли, бу ҳам бир фикр. Бироқ, кези келганда шуни ҳам айтиш керакки, у пайтларда бизда тизим маъносидаги футбол эмас, биргина «Пахтакор» жамоаси бўлган ва у бутун республика, жумладан унинг раҳбариятининг дарди, обрўси саналган. Вазифа учта бўлган: олий лигада қолиш, иложи борича юқори ўринни эгаллаш, «Қайрат»дан бир поғона бўлса ҳам олдинда бўлиш! «Ҳамма нарса фронт учун» шиори каби барча имконият «Пахтакор» учун сафарбар этилган. Бошқа республикалардан (ҳозирги тушунчада четдан, «легионер») ўйинчилар, мураббийларни олиб келиш, уларни квартира, автомобил (ГАЗ-24) билан таъминлаш, катта ойлик, ҳурмат-эътибор ва бошқалар. «Политотдел» колхози – бош ҳомий. На миллий футбол тизими ва инфратузилмамиз бўлган, на миллий биринчилигимиз ҳамда мактабимиз. Жаҳон биринчилиги у ёқда турсин, «суверен республика» ҳисобланиб Осиё биринчилигига бориш тушимизга ҳам кирмасди. Бир-бир ўқиб қолардик: «Пахтакор» Осиёнинг фалон мамлакатининг жамоаси билан икки ўртоқлик учрашувини ўтказди, тамом-вассалом. Телевизор орқали томоша қилиш, ютса олқишлаш, ютқазса, бугунгидек ғалаён қилиш тушунчасининг ўзи тушунчада йўқ эди.\nЎз даври учун бу табиий ва мажбурий эди. Негаки, биз мустамлака эдик, қарам миллатнинг футболи ҳам қарам бўлади, ўзлигини намоён этолмайдиган ижтимоий фаолият миллий бўлолмайди.\nИстиқлолга эришгач бир юз йигирма олти йиллик қуллик занжирларини узил-кесил уздик. Энди барчаси ўзимизга, дунёқараш, ишни ташкил этишимизга боғлиқ бўлиб қолганди. Адолат юзасидан тан олганда, ўзга соҳалар сингари футбол ҳам тез фурсатда орзуларимиздек ўзгариб кетади, дегани эмасди. «Совет» футболи, умуман спорт мактабининг таъсири сақланиб қолиши табиий эди. Янгисини қурмасдан, эскисини бузиш мумкин эмас, аслида эса иложсиз эди. Орадан чорак аср ўтиб, янгисини, жаҳон андозаларига муносиб миллий футбол тизими ва мактабини ярата олдикми? Йўқ, десак, тағин адолат бузилади. Ҳуррият йилларида ўзбек спорти омили дунёга келди, сўнгги Олимпиададаги натижалар сўзни қисқа қилиш, исбот-далилларни қалаштириб ташлашдан тийилиш имконини беради. Буларнинг бари ўтган даврда амалга оширилган мисли кўрилмаган ҳаракатлар, ишлар, тақир ерда яратилган замонавий миллий спорт инфратузилмаси, спорт мактаблари туфайли спортчи ва мураббийларнинг фидокорона меҳнатлари, уларни ҳам маънавий, ҳам моддий жиҳатдан юксак рағбатлантиришлар эвазига юз берди. Лекин...\nФутбол — бу футбол! Энди у миллионлар эмас, миллиардлар ўйинига айланиб бўлди. Ҳам тўғри, ҳам кўчма маънода. 2014 йилги жаҳон биринчилиги финал босқичини 3,2 миллиард, Германия ва Аргентина олишувини 1 миллиарддан кўпроқ, чемпионлар лигаси ҳал қилувчи ўйинини эса 300 миллион киши томоша қилган. Ашаддий ва шунчаки қизиқиши бор ишқибозлар сони эса дунёда 3,5 миллиард экан. Худди шу омил важидан ҳам футбол улкан иқтисодий бозор тусини олди. Инглиз бош лигаси клубларининг йиллик даромади 1,9 миллиард евро, ўйинчиларининг умумий қиймати 4,4 миллиард еврога тенг бўлса, ўйинларини телетарқатиш ҳуқуқи уч мавсум учун 6,4 миллиард еврога сотилган. Ўтган йили дунё реклама бозорининг тушуми 532 миллиард долларга етганини таҳлил қилган мутахассислар мазкур кўрсаткичда футбол бўйича Европа биринчилигининг таъсири сезиларли бўлганини бежиз урғуламаган, деб ўйлаймиз.\nФутбол — бу катта сиёсат. ФИФАнинг неча йиллик «чинорлари»ни ағдарган ҳам, катта давлатлар ўртасини таранглаштириб турган ҳам футболдир. Нега шундай бу футбол, бу қурмағурнинг сири нимада?\nҲайвонот дунёси учун емак бўлса, бас. Инсоният учун емакдан ташқари кўп нарса, хусусан, томоша ҳам даркор. Қадимда гладиаторлар жанги, ҳозиргача сақланиб қолган хўроз, бедана, қўчқор уриштиришлар, кўпкари, улоқ чоптиришлар ва яна бошқалар шу интилиш, эҳтиёж маҳсулларидир. Футбол эса мазкур томошаларнинг шаҳаншоҳию маликасидир. Унга ишқи тушган одам ўлгунича севгисидан ажралолмайди, вазиятга қараб бир Фарҳод, бир Мажнун бўлади, қўйиб берсанг, Жульетта ёки Отеллонинг ишини ҳам қилишдан тоймайди! Сурияга мағлубиятдан сўнг кўча-кўй, ишхона-ю Интернет тармоғида кузатилган қизғин баҳс-мунозара жараёни ҳам шундандир. Донишманд ота-боболаримизнинг «жаҳл чиқса, ақл қочади» ўгитини эсласак, вазият ойдинлашади. Албатта, қулай фурсат туғилганда, омадни қўлдан бериш аламлидир. Бироқ фақат унга ишониб яшаш ҳам ғирт нодонликдир. Унум — ақл билан иш тутишда.\nФутбол ҳар қандай замонавий жамиятнинг ажралмас ва ўта таъсирчан бўлаги экан, унинг савияси шу жамиятнинг умумий аҳволи билан боғлиқлиги ҳам чиндир. Футбол ишқибозларининг ашаддийлари бўладими ёки ҳар ҳолда унга бефарқмасларми, хуллас, барча шу бир «оддий ҳол»ни очиқ-ойдин, «тап тортмас»дан оммавий ахборот воситалари, айниқса, ижтимоий тармоқлар, турли давраларда муҳокама қиляпти, ўз тўғри-нотўғри фикрларини билдирмоқда. Шунинг ўзиёқ мамлакатимиздаги бугунги муҳитнинг қанчалар эркинлигидан далолат беради. Ваҳоланки, ярим-бир йил бурун бунга ҳамма ҳам қўл уравермасди. Гапнинг пўскалласини айтсак, ушбу мавзуда анчадан буён пишиб келаётган мулоҳаза ва таклифларимизни қоғозга тушириш илинжи ҳам мазкур муҳит шарофатидандир. Шу билан бирга, биз муаммони эҳтиросга муккасидан кетиш, гуруҳбозлик, тор манфаатлар тўқнашуви, ўзаро таҳқирлаш ва ўч олиш жараёнига айлантиришга мутлақо қаршимиз. Эркинлик фуқаролик жамиятининг кучи бўлса, ақл билан иш тутиш унинг унумини таъминлайди. Акс ҳолда оломондан фарқимиз қолмайди. Бу эса миллатни ҳалокатга бошлайди.\nПойтахтдаги кўприклар очилишида Президентимиз Шавкат Мирзиёев ишни илмга суяниб, узоқни кўзлаган тарзда режали ташкил қилишга катта урғу берди. Бухоро вилоятидаги бунёдкорлик ишлари билан танишиш чоғида эса воқелигимиз учун ниҳоятда керакли гапни айтди: қурилиш олти ой кеч битсин, лекин сифатли ва замонавий бўлсин! Миллий етакчилик фаолиятининг бошидаёқ, энди ура-ура, рапортбозлик кетмайди, бу билан узоққа боролмаймиз, талабларини ҳамда Халқ қабулхоналарининг жорий этилиши, давлат идоралари ва мансабдор шахсларнинг аҳолига ҳисобот бериши, вакиллик идораларининг ўрин ва таъсирини оғизда эмас, амалда кучайтириш ташаббусларини ҳам эслатган ҳолда мустақил тараққиётимизнинг ҳозирги босқичини таърифласак, ҳар қандай муаммони ақли расолик, илмий асосда ўрганиш, замонга ҳамоҳанг, миллий манфаатларимизга жавоб берадиган, энг илғор халқаро ютуқ ва тажрибага таянган пишиқ-пухта дастур, лойиҳалар тайёрлаш, кенг муҳокамадан ўтказиш муҳити ва палласида яшамоқдамиз. Бундай ёндашувлар футболдек жуда долзарб йўналишни ҳам четлаб ўтолмаслиги мантиқлидир.\nМиллий футболимиз негизини яратиш жараёни бошланишида янгиси ҳали йўқ шароитда маъмурий-буйруқбозлик, коммунистик мафкура ва давлат иқтисоди ҳукмрон, эгалик ҳисси, шахсий манфаатдорлик ва эркинлик йўқ режимда туғилиб, илдиз отган, шаклланган совет футболи яроқсиз эканлиги, самара бермаслигини тарихнинг ўзи исботлаб қўйган эскисини қўллаб туриш, айтганимиздек, ўткинчи иложсизликдан эди. Шу билан бирга, фурсатни бой бермасдан, бу борада энг ривожланган мамлакатлар тажрибасини ҳар томонлама ўрганиб ва, албатта, ўз хусусиятларимизни ҳам инобатга олган ҳолда янгисини яратиш лозим эди. Фикри ожизимизча, бугунги ўзбек футболининг пойдевори мустаҳкам бўлмай, мураббий, омад ёки қандайдир мўъжизага боғлиқ бўлиб қолаётганлигининг бош сабаби янгисини эскича дунёқараш ва ёндашувлар асосида барпо этишга уриниб келаётганимиз билан боғлиқдир. Шунинг учун ҳам ўтган йиллар ичида яратиб берилган барча шарт-шароит, ёшларимизнинг янгилик, энг юксак марра ва тажрибага интилувчанлиги, уларни сингдира олиш қобилияти мавжудлигига қарамай футболимизнинг сифат даражаси кўнгилдагидек эмаслиги яққол кўриниб турибди. Биз ҳам барча қатори жаҳон биринчилигига бориш тарафдоримиз. Бироқ орзуларимиз ушалган тақдирда ҳам мазкур ҳақиқат ўзгармас бўлиб қолаверади. Вақтинчалик ютуқ туғдирган димоғчоғлик ўтгач, узил-кесил ҳал этилмаган муаммолар яна чиқиб келаверади. Улар нималардан иборат?\nБиринчиси, футбол клубларининг ташкилий-ҳуқуқий шакли ва фаолияти замонавий эмаслигидадир. Бозор муносабатларига ўтдикми, бошқа тармоқлар қатори футбол тизими ҳам мазкур қоидаларда росмана яшашга ўрганиши керак. Яъни, аввало ҳар бир клубнинг ўз қонуний эгаси бўлсин, ҳоҳ якка шахс, хоҳ акциядорлик тартибида. Клубларимиз шундоқ ҳам акциядорлик жамияти шаклида тузилган-ку, эътирозини қабул қилолмаймиз. Чунки, улар асосан ҳомийлик йўли билан тириклигини яхши биламиз. Ҳомийлик — еб кетарга бериладиган ҳар қандай маблағ, ҳатто тоғдек бўлсин, ўпқонга тушгандек йўқ бўлиб кетаверади. Ваҳоланки, мазкур каттадан-катта маблағлар, нисбатан оз туюлса-да, аслида умумий қозонимиз — миллий иқтисодиётимизнинг бир бўлаги. Ҳозирги ҳолатда натижа бўйича ҳеч ким жавобгар эмас: на клуб, на футболчи, на мураббий. Клубнинг ҳақиқий, пули куяётган эгаси (эгалари) бўлса, қандай талаб қилиб олишни ҳам, ишни ташкил қилишни ҳам ўзи билади.\nЗамонавий футбол аллақачон катта ишбилармонликка айланиб бўлганига бежиз урғу бермадик. Бугунги футбол стадион — ўйин — телевизордан иборат томоша эмас. Мюнхеннинг «Бавария» жамоасининг даромадида чипталар 21, телетарқатув 23, тижорат фаолияти эса 53 фоизни (!) ташкил этади. Мазкур рақамлар орқали жаҳон профессионал клубларининг 33-38 миллиард долларлик йиллик даромадлари қандай шаклланаётгани ва иш ҳам шунга яраша йўлга қўйилаётганини илғаб олиш қийинмас.\nДунёнинг олди жамоалари ўз ишқибозлари уюшмаси — фан-клублари билан яқиндан ва ранг-баранг иш олиб боради. Мисол учун, арзимаган йиллик аъзолик бадали эвазига навқирон ишқибозларга рамзлар, чипталар сотиб олишда чегирмалар, турли тадбирлар, жумладан жамоа машғулотларига бепул таклиф этиш имтиёзларини тақдим этиш орқали тарафдорлари сафини тарбиялаб, кўпайтириб боради.\nБуни ва яна кўп нарсаларни биз ҳам биламиз, лекин бизга ҳали бор, тайёр эмасмиз, дегучилар диққатига: ҳадеб «велосипед ихтиро қилавермасдан», ўзимиз каби, аммо замонавий ёндашувларга дадил киришган мамлакатлар тажрибасига разм солайлик. Масалан, ўтган ҳафта ютганимиз Қатар (аҳолиси 1,9 миллион киши) футбол лигасининг 2010 йилги даромади 100 миллион долларни ташкил этгани ҳолда 2013 йилда 260 миллион долларгача ўсган бўлса, ушбу рақамлар Европа футбол тизимидаги Озарбайжонда (аҳолиси 9,5 миллион) 12-30 миллион, Арманистонда (аҳолиси 3,2 миллион) 1,2-3,5 миллион, Грузияда (аҳолиси 3,7 миллион) 2,7-20,7 миллион, Қозоғистонда (аҳолиси 17,5 миллион) 45-115 миллион долларга тенг бўлган. 2009 йили 0,5 миллион доллар даромад топган Таиланд (аҳолиси 70 миллион) лигаси уч йил ўтиб 30 миллион долларлик даражага, яъни 78 фоизлик ўсишга эришгани кишини ўйлантириши керак-ку, ахир!\nИккинчи муаммо — футболчи ва мураббийларни тайёрлашдек оғир масалага тегишлидир. Ушбу ўта жиддий, балки энг асосий йўналишда мамлакатимизда ҳамон эски мактаб услублари устуворлигига шубҳамиз йўқ. Шу маънода мустамлака замонида Минскнинг «Динамо» жамоаси гуркираган қисқа муддатда унинг мураббийси Э.Малофеевнинг намунавий машғулотларига бағишланган кўрсатув эсга тушади. У футболчиларга шундай кўрсатма берганди: тўп билан олдинга бордингми, албатта теп, сўнг тезда орқага қайт! Ҳозир ҳам майдонда тинмай югуриш, қарсиллатиб тепиш, босим ўтказиш асосий омиллар саналишига оид шахсан гувоҳ бўлган ҳолатлар етарлидир. Тўғри, улар ҳам даркор (айниқса жисмоний чидам), мазкурларни энг пешқадам жамоаларда ҳам кузатиш мумкин (дуч келган ёққа тепишдан ташқари, албатта). Бироқ футболчилар етиштиришдаги энг катта камчилик борки, уни неча йиллар бурун «Ювентус» жамоасига таклиф қилиниб, катта шов-шувга сабабчи бўлган, ҳозирда ушбу жамоада ёшларга мураббийлик қилаётган Илёс Зейтуллаев очиқлаб берди. Маълум вақт муқаддам қурган суҳбатида, Ўзбекистон ва Италияда футболчиларни тарбиялашдаги энг асосий фарқ нимада, саволига унинг жавоби шундай жаранглади: бизда болаликдан алдашга (яъни рақибни алдаб ўтишга), бу ерда эса майдонда ўйинни қандай уюштириш бўйича фикрлашга ўргатилади!\nЎз мураббийларимизни ерга уришдан мутлақо йироқмиз. Улар шахсий савия ва имкони даражасида астойдил тер тўкаётганидан яхши хабардормиз. Шу билан бирга, чет эллик илғор мактаблардан, машҳурларини эмас, индамай ҳалол ва фидокорона меҳнат қилиш қон-қонига сингиб кетган мутахассисларни таклиф қилиб, болаларни ўшаларга топшириш керак, деб ишонамиз. Йиллар ўтиб, натижа бўлишига шубҳа йўқ. Шу маънода 1998 йилги жаҳон биринчилигида чорак финалдан чиқолмаган, 2000 йилги Европа биринчилигида гуруҳда бир очко ололган немислар ушбу муваффақиятсизлик-фожиани холис ва ҳар томонлама ўрганиб, шундай хулосага келганлар: футболчиларни тайёрлаш ишини тубдан ўзгартириш! Шу тариқа мамлакат футбол федерациясининг ёш қобилиятларни топиш ва парваришлашга қаратилган кенг кўламли «Истеъдод истаб» («Talentforderung») дастури ишлаб чиқилган ва 2002 йилдан ҳаётга татбиқ этила бошланган. 2014 йили эса мевасини ҳам олдилар — ярим финалда мезбон Бразилияни 7:1, финалда Месси Аргентинасини 1:0 ҳисобида енгиб, жаҳон чемпиони бўлдилар.\nЯна бир гап. Бир пайтлар «Спорт» телеканали «Бунёдкор»да тўп сурган машҳур Ривалдодан, Ўзбекистон ва Бразилияда болалар учун бу борада яратилган шароитларга муносабати ҳақида сўраганида, «сихни ҳам, кабобни ҳам куйдирмасдан» мана бу ҳақиқатни айтганди: мен ўта камбағал оилада туғилганман, мактабга боришга пулимиз йўқ эди, ўзимни футболга бағишладим, ўз устимда тинмай ишладим, шу тариқа машҳур футболчи бўлиш ва оиламни қашшоқликдан қутқариш орзусида тақир ерларда тер тўкдим ва бунга эришдим, сизларда эса ёшларга барчаси муҳайё, мактаблар текин, тўгараклар, майдонлар, стадионлар уларга мунтазир, менингча, шу нарса уларни бамайлихотирроқ қилиб қўйган бўлса керак!..\nАлбатта, бу ишлар бирдан бўлмайди, лекин киришиш ҳам керак-ку. Ўтган чорак аср қандай ғизиллаб ўтиб кетган бўлса, буёғи ҳам шундай бўлиши муқаррар. Тайёргарлик кўриб, кенг муҳокамадан сўнг узил-кесил ҳал қилиб, футбол саноатимизни замонавий йўлга солиб юбориш лозим. Соҳа қонунчилигини яратиш, имтиёзлар бериш, давлат ва жамоатчилик назоратини қаттиқ ўрнатиш сингари ташкилий-ҳуқуқий қадамлар ҳам зарур бўлади. Бирдан натижа бўлмаслиги, хатолар, қоқилишлар юзага чиқиши турган гап. Бироқ яқин йилларда жараён қолипга тушиб кетиши, янгича тизим ишлай бошлашига ишончимиз комил.


Ўзбекистон жаҳон соғлиқ рейтингида 55-ўринни эгаллади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистон жаҳон соғлиқ рейтингида 55-ўринни эгаллади\t13:17, 24 сентябрь\tЎзбекистон тиббиёт, ҳаёт ва соғлиқ билан боғлиқ барқарор ривожланиш индикаторлари бўйича мамлакатлар рейтингида 55-ўринни эгаллади. Бу ҳақда The Lancet тиббиёт журналида тузиб чиқилган индексга асосланиб, “Uz24” хабар бермоқда.\nРейтингга асос сифатида 33 кўрсаткич олинди, уларнинг ҳар бири 0–100 балл орасида баҳоланди. Критерийлар орасида — ортиқча вазн, алкоголь ва тамаки истеъмоли даражаси, болалар ва чақалоқлар ўлими, ЙТҲдаги ўлимлар, ОИВнинг тарқалганлик кўлами, туберкулёз ва гепатит В юқтириш кўрсаткичлари, ўз жонига қасд қилишлар миқдори.\nБундан ташқари, экспертлар зўравонлик ва уруш ҳаракатлари оқибатидаги ўлимлар даражасини баҳолади. Ҳар бир критерий мамлакатларда 1990–2015 йилларда ҳукм сурган вазият бўйича кўриб чиқилди.\nБиринчи ўринни Исландия эгаллади. Кучли бешликка, шунингдек, Сингапур, Швеция, Андорра ва Буюк Британия кирди.\nОхирги учта ўринга Жанубий Судан, Сомали ва Марказий Африка Республикаси қўйилди.\nЎзбекистон мазкур рейтингда 188 мамлакат ичида 55-ўринни эгаллади. Марказий Осиёнинг бошқа мамлакатлари қайд қилган натижалар: Туркманистон — 60-ўрин, Қозоғистон — 85-ўрин, Тожикистон — 99-ўрин, Қирғизистон — 113-ўрин.\nҚишнинг олтин неъмати – мандарин\tЧой ҳақида 6 афсона ва ҳақиқат\tШамоллашга қарши рецептлар Дунёни тескари кўрадиган бола\tХонанда Пелагея фарзандли бўлди\tҲомиладорликда тиш оғриғи\tОтправить\nСоат 13:00 га қадар Ўзбекистон фуқароларининг қарийб 60 фоизи сайловда қатнашди\n687-сайлов участкаси раиси: “Одамларнинг кайфияти жуда кўтаринки”


07.05.2018 14:30 2 1247\nБу қўшиқлар ҳар куни айтилмаяпти, «хит» сифатида хит қилиб айлантирилмаяпти, қўйинг энди, шундай кунларда тарихни бир эслатсин!\nХотира ва қадрлаш куни арафасида турибмиз. Ҳар куни иккинчи жаҳон уруши қатнашчилари, фронт ортида меҳнат қилганлар, шу ватан учун жон фидо этганлар ҳақида лавҳаларни томоша қилаяпмиз, ўзимиз ҳам баҳолиқудрат ёритаяпмиз. Аммо бу байрам арафасида юртимиз афкор оммасида ҳадиксировчилар гуруҳи шаклланиб қолди. Улар ҳар бир элементдан собиқ иттифоққа қайтиш руҳини изламоқда ва бунга қаршилик қилмоқда.\nТарих ғолиблар томонидан ёзилиши, шунингдек ҳар бир давлатнинг, миллатнинг ўзига хос талқини бўлиши маълум. Шунингдек яна бир муҳим жиҳат бор — тарихни ўзгартириб бўлмайди. Нима бўлса бўлди, тамом!\nҲозир биз расман Иккинчи жаҳон уруши деб атаётган тарихдаги энг қирғинбарот уруш 1939 — 1945-йилларда бўлиб ўтган. Аммо собиқ иттифоқ, хусусан Ўзбекистон бу урушга 1941 йилда кирган ва у Улуғ ватан уруши деб номланган.\nАлбатта, йилларда ва фактларда тафовут бўлса-да, мустақил бўлганимиздан сўнг «Улуғ ватан уруши» атамасидан воз кечганимиз мафкуравий жиҳатдан тўғри бўлган. Чунки айнан ўша «Улуғ ватан»дан мустақил бўлатуриб яна «Улуғ ватан уруши» деяверсак, мантиққа тўғри келмасди. Шунингдек «Ғалаба куни» атамаси ҳам мазмунан кенгайтирилиб, «Хотира ва қадрлаш куни» деб ўзгартирилди. Чунки фақат хотира билан чекланмасдан қадрлаш ҳам янги босқичга олиб чиқилди. Фақат Иккинчи жаҳон уруши доирасида қолмасдан, шу юрт учун жонидан кечган ватан ўғлонлари ҳам қамраб олинди.\nҲозир гап бу ҳақда ҳам эмас.\nИкки йилдирки, бу байрам кўлами ниҳоятда кенгайди. Уруш қатнашчиларига бўлган эътибор, рағбатлантириш кескин кучайтирилди, тадбирлар жуда ранг-баранг тус олди. Айнан мана шу жойда баҳсталаб мавзулар туғилди. Байрам тадбирларида иштирокчиларнинг либослари, рамзлари, шунингдек тақдим этилган орден ва медаллар намойиши ўзларини мустақиллик ҳамда миллат озодлиги куйчиси ҳисобловчи қатламда ҳадик уйғотди. Бу тасвирлар ортидан собиқ иттифоқ қайтиши кўзланган, дея бонг урила бошланди.\nАлбатта, кўпчилик бир ҳолатга турлича баҳо бериши табиий. Шунингдек ҳар бир инсоннинг ўз фикрига эга бўлиши таҳсинга лойиқ. Лекин бир ўйлаб кўрайлик, бу байрам асосан ким учун? Биринчи навбатда ўша машъум урушда ғалаба қилган, ватан деганда ўз уйини, оиласини тушуниб қон кечган, йилни-ку қўйинг, ойдан-ойга, кундан-кунга сафи сийраклашиб бораётган боболар учун эмасми?\nБир фотомухбир укамиз айтганди. Мана шу байрам арафасида уруш қатнашчиси бўлган отахонни суратга олиш топшириғи билан борган. Отахон жуда хурсанд бўлган ва байрам либосларига орден-медалларини тақиб суратга тушиб, мазмунли интервью ҳам берган. Фотомухбир сифатли суратларни олиб газета таҳририятига топширган. Ҳаммаси рисоладагидек гўё.\nЛекин байрам ўтиб кетадики, суратлар ҳам, мақола ҳам чиқмайди. Отахоннинг ўзи кейин секин сўрайди (ҳар қандай инсон кутади-да).\nФотомухбир суриштирса, таҳририятда шундай жавоб беришибди: «Уруш қатнашчиси суратларида собиқ иттифоқ орден ва медаллари бор экан. Шунинг учун чоп этилмади».\nФотомухбир отахоннинг кўнгли ўксиши мумкинлигини айтса: «Орден ва медалларини кўрсатмай, бошқатдан суратга тушиб берсин, балки чиқарармиз...», — дейишибди.\nМинг хижолат билан бориб шундай деганида отахон ўксиниб: «Ахир мен бу орденларни қон кечиб олганман, энди улардан воз кечишим керакми?!», — дея кўзига ёш олган экан.\nЎша йиллари суратда фақат боши, ёки видеолавҳаларда узоқдан кўринган уруш қатнашчилари талайгина эди. Қаранг, мафкурани роса маҳкам ушлаган пайтларимиз бўлган экан-да...\nҲозир улар нафақат кўкракларини кериб ўтирибди, балки ҳар бирининг қаршисида ўша уруш йилларининг ёрқин хотираларини уйғотувчи саҳна кўринишлари намойиш қилинмоқда, қўшиқлар куйланмоқда, тадбирларга ўша кунлар, ғалаба онлари руҳи сингдирилмоқда — аммо «қизил» мафкура эмас! Чунки бу «қизил» мафкура ғалабаси эмас, ёш жонини фашист ўқига тутган, ҳозирда даврамиз тўрида ўтирган мана шу боболаримиз ғалабаси!\nЮқоридаги таъкидлаганимиз — ҳадиксировчилар гуруҳи ўша уруш пайтидаги жангчилар либоси-ю куйланган қўшиқларни, айниқса «Катюша»ни обдан танқид қилибди. Бундай кўринишлар миллийлигимизга мутлақо ётлиги-ю собиқ иттифоқнинг ҳиди келаётганини тушунтирибди.\nСаволлар туғилади: тарихни қандай ўзгартирасиз? Ватан дея жангга кирган ватандошларимиз «миллийлигимиз шу» деб совуту қиличда жангга кирганмидилар? Улар ҳар қадамда ажал пойлаб турган жанг майдонларида бири рус, бири украин, бири қозоқ, бири грузин сафдошлари билан елкама-елка куйлаган қўшиқларнинг нимасидан ҳадиксирайсиз? Ахир бу қўшиқлар ҳар куни айтилмаяпти, «хит» сифатида хит қилиб айлантирилмаяпти, қўйинг энди, шундай кунларда тарихни бир эслатсин!\nЯна бир жиҳат. Муҳим жиҳат. Мустақиллигимиз мустаҳкам! Ҳар қандай майда-чуйдалар энди бу туйғумизга путур етказа олмайди. Шундай экан, келинг, ўтмишнинг бугунги бир кунлик кичик инъикосидан эмас, бугуннинг келажакдаги асрларга татигулик буюк лойиҳаларидан гаплашайлик.\nХориж 31/12, 10:35\nҲитлернинг Иккинчи жаҳон урушидаги «ҳалокатли хатоси» маълум қилинди\nСиёсат 23/10, 10:43\n«Толибон» мафкураси Ўзбекистонга кириши мумкинми?\nЖамият 21/09, 20:42